#1486: Pelajar Haid Berada di Surau Bagi Sesi Pembelajaran

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah hukum pelajar perempuan yang uzur (haid) duduk di dalam surau sekolah untuk mengikuti sesi pembelajaran?

Jawapan:

Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
يَا أَيُّهَا الَّذِينَ آمَنُوا لَا تَقْرَبُوا الصَّلَاةَ وَأَنتُمْ سُكَارَىٰ حَتَّىٰ تَعْلَمُوا مَا تَقُولُونَ وَلَا جُنُبًا إِلَّا عَابِرِي سَبِيلٍ حَتَّىٰ تَغْتَسِلُوا ۚ
Maksudnya: “
Wahai orang-orang yang beriman, janganlah kamu hampiri sembahyang (mengerjakannya) sedang kamu dalam keadaan mabuk, hingga kamu sedar dan mengetahui akan apa yang kamu katakan. Dan janganlah pula (hampiri masjid) sedang kamu dalam keadaan junub (berhadas besar) – kecuali kamu hendak melintas sahaja – hingga kamu mandi bersuci.”
Surah al-Nisaa’ (43)
Berdasarkan ayat di atas, Imam al-Syafi’e menyatakan bahawa seorang yang dalam keadaan berjunub, dia tidak boleh untuk duduk di dalam masjid dan hanya boleh melaluinya sahaja. (Lihat
Ahkam al-Qur’an
, 3/168)
Hukum Perempuan Haid duduk di dalam Surau
Dalam menjawab persoalan ini, perkara yang harus difahami bahawa terdapat perbezaan di antara masjid dan surau.
Definisi Masjid dan Surau
Secara umumnya, terdapat perbezaan di antara masjid dan surau/musolla
Masjid: Suatu bangunan khas bagi umat Islam melaksanakan solat Jumaat dan ibadah-ibadah lain.
Surau: Suatu bangunan yang lebih kecil daripada masjid, tempat orang-orang beribadat seperti bersembahyang dan belajar agama, namun tidak didirikan solat Jumaat. (
Kamus Dewan Bahasa Edisi ke-4
)
Justeru itu, dapat difahami di sini bahawa masjid dan surau/ musolla adalah berbeza sama sekali. Maka, dalam menjawab isu ini al-Imam al-Ghazali menyatakan bahawa:
لا يَثْبُتُ لَهُ حُكْمُ الْمَسْجِدِ فِي الاِعْتِكَافِ وَمُكْث الْجُنُبِ وَغَيْرِهِ مِنَ الأَحْكَامِ
Maksudnya: “Tidak ada baginya (musolla) hukum masjid dari segi iktikaf, hukum orang berjunub duduk dalam masjid dan hukum hakam yang lain.” (Lihat
I’lam al-Saajid bi Ahkam al-Masajid
, hlm 389)

Begitu juga, al-Imam al-Nawawi berkata:
الْمُصَلَّى الْمُتَّخَذُ لِلْعِيدِ وَغَيْرِهِ الَّذِي لَيْسَ بِمَسْجِدٍ لَا يَحْرُمُ الْمُكْثُ فِيهِ عَلَى الْجُنُبِ وَالْحَائِضِ عَلَى الْمَذْهَبِ وَبِهِ قَطَعَ الْجُمْهُورُ
Maksudnya: “Musolla yang dijadikan tempat solat hari raya dan lain-lainnya yang bukan dianggap masjid, tidak haram padanya bagi orang berjunub, wanita haid atas pandangan mazhab. Pendapat ini dipegang oleh jumhur ulama.” (Lihat
al-Majmu’ Syarh al-Muhazzab
, 2/180)
Oleh hal yang demikian, dapat kita fahami di sini bahawa dibenarkan untuk pelajar perempuan haid untuk mengikuti sesi pembelajaran di surau sekolah.
Walaupun begitu, di Malaysia mutakhir ini khasnya di Kuala Lumpur dan beberapa negeri yang lain, istilah masjid, surau dan surau Jumaat mempunyai perbezaan berdasarkan kepada pendapat Mufti Wilayah Persekutuan dan fatwa bahawa hukum surau Jumaat dianggap sama seperti masjid. Justeru, perempuan yang didatangi haid sebagaimana tidak dibolehkan berada di dalam masjid juga tidak dibolehkan berada di dalam surau Jumaat. Hal ini berdasarkan hadith Rasulullah SAW, daripada Aisyah R.Anha, bahawa Nabi SAW bersabda:
فَإِنِّي لاَ أُحِلُّ الْمَسْجِدَ لِحَائِضٍ وَلاَ جُنُبٍ
Maksudnya:
“Sesungguhnya aku tidak halalkan duduk di dalam masjid bagi orang yang dalam keadaan haid dan berjunub.”
Riwayat Abu Daud (232) dan Ibn Khuzaimah (1327)
Syeikh Abu al-Tayyib Muhammad Syams al-Haq al-’Azim Abadi berkata: Hadis tersebut dijadikan dalil dengan larangan memasuki masjid bagi orang berjunub dan wanita haid. Akan tetapi, ia dita’wilkan pula sebagai menetap dalam tempoh yang lama atau pendek. Adapun melintasinya dan melewatinya tanpa menetap, tidaklah dilarang kecuali apabila dibimbangi akan mencemarkan. (Lihat
‘Aun al-Ma’bud,
1/390)

Kesimpulan
Kami berpendapat bahawa tidak mengapa bagi seorang perempuan yang didatangi haid untuk berada di dalam surau atas faktor pembelajaran, tetapi dengan syarat dia hendaklah menjaga kebersihan dirinya agar darah tersebut tidak menitis di dalam surau. Begitu juga, ia dibenarkan kerana di sisi mazhab syafie, surau berbeza dengan masjid.
Kami juga menegaskan satu pendapat yang cukup baik yang dikemukakan oleh mantan Syeikh al-Azhar Jada al-Haq Ali Jada al-Haq melalui bukunya
Buhuthun wa al-Fatawa.
Antara lain menyebut kebolehan pelajar wanita yang dalam keadaan haid menghafaz al-Quran dan membacanya ketika haid kerana peperiksaan atau ujian. Hal ini disebabkan kerana waktu tersebut adalah terhad dan terbatas. Justeru, kaedah darurat atau masyaqqah amat sesuai digunakan.
Wallahu a’lam.
Bertarikh: 12 Mei 2023 bersamaan 23 Syawal 1444H


#1487: Cara Menegur Aurat Terdedah Dalam Solat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apa yang perlu kita lakukan kalau masa solat kita nampak ada jemaah lelaki lain yang tersingkap auratnya (sebab baju singkat)? Adakah kita kena tegur dia selepas solat untuk solat semula atau bagaimana ya? Terima kasih
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Aurat merupakan bahagian tubuh badan yang tidak boleh ditunjukkan oleh lelaki dan perempuan kepada orang lain. Allah SWT telah menetapkan aurat bagi lelaki dan perempuan. Menjaga aurat dan kehormatan adalah wajib, tidak kira di mana sahaja. ((Lihat
al-Mausû’ah al Fiqhiyah al Kuwaitiyah
, 31:44)
Menutup aurat merupakan salah satu syarat sah solat. Firman Allah SWT:
يَا بَنِي آدَمَ خُذُوا زِينَتَكُمْ عِندَ كُلِّ مَسْجِدٍ
Maksudnya :
Wahai anak Adam pakailah pakaian yang indah (menutup aurat) setiap kali memasuki masjid.
Surah Al-A’raaf (31)
Jika sekiranya aurat terdedah semasa solat, maka wajib baginya segera menutupnya. Jika orang yang solat itu lalai dan membiarkan sahaja auratnya terbuka tanpa segera ditutup, maka ketika itu batal solatnya dan hendaklah dia solat semula. Namun jika dia sempat menutup aurat yang terdedah, maka solatnya tidak batal dan dia boleh meneruskan solatnya. (Lihat
Al-Fiqh al-Manhaji
, 1/124)
Maka, berbalik kepada soalan yang diajukan, perkara ini sebaiknya ditegur secara baik dan hikmah dan mengikut kemampuan yang ada. Sabda Nabi SAW:
مَنْ رَأَى مِنْكُمْ مُنْكَرًا فَلْيُغَيِّرْهُ بِيَدِهِ، فَإِنْ لَمْ يَسْتَطِعْ فَبِلِسَانِهِ، فَإِنْ لَمْ يَسْتَطِعْ فَبِقَلْبِهِ، وَذَلِكَ أَضْعَفُ الْإِيمَانِ
Maksudnya:
Barangsiapa di antara kalian melihat kemungkaran maka hendaklah dia mengubahnya dengan tangannya, jika dia tidak mampu maka dengan lisannya, jika dia tidak mampu maka dengan hatinya dan itu adalah selemah –lemah iman.
Riwayat Muslim (49)

Jika aurat tersebut terdedah ketika solat, seaulanya rakan yang melihat menutupkannya seperti meletakkan pada bahagian terdedah aurat dengan kain atau pakaian yang menutupinya. Begitu juga, kalau memungkinkan diangkat kain pelekatnya sebagai contoh, supaya lebih tinggi dari pusatnya, hendaklah diberitahu dengan penuh kasih sayang.
Saya berpendapat jika benar-benar terdedah aurat semasa melaksanakan solat jika jemaah tersebut lelaki biarlah imam atau orang yang mempunyai ilmu pengetahuan memberi peringatan dengan sebaik mungkin. Bahasa yang digunakan itu, penuh dengan kesopanan dan dalam bentuk dakwah agar ia mudah diikuti dan dituruti.
Ramai sahabat dan pendakwah telah dapat mendidik masyarakat dalam isu aurat bahkan dalam memberi peringatan dan teguran yang penuh mesra atas kesilapan seseorang yang akhirnya menatijahkan kebaikan kepada yang ditegur. Sebenarnya, adanya hikmah, kesabaran, kebenaran dan keikhlasan dalam menegur sudah pasti menatijahkan kebaikan yang banyak.
Benarlah firman Allah SWT:
وَتَوَاصَوْا بِالْحَقِّ وَتَوَاصَوْا بِالصَّبْرِ
Maksudnya:
 “Dan mereka pula berpesan-pesan dengan kebenaran serta berpesan-pesan dengan sabar.”
(Surah al-‘Asr: 3)
Imam al-Tabari berkata: Saling berpesan dengan kebenaran membawa maksud:
“Mereka saling menasihati untuk mengerjakan amalan, sebagaimana diturunkan oleh Allah di dalam Kitab-Nya, iaitu yang diperintahkanNya dan menjauhi apa yang dilarangNya.”
Saling berpesan dengan kesabaran pula bermaksud:
“Mereka saling menasihati untuk menetapi kesabaran dalam melaksanakan ketaatan terhadap Allah”
 (Lihat
Tafsir al-Tabari
,
24/590)

Kesimpulan
Terbuka aurat ketika solat tanpa segera ditutup, menjadikan solat seseorang itu terbatal. Berbalik kepada soalan yang diajukan, kami nasihatkan agar saudara untuk menegur secara baik jika melihat situasi begini lagi agar dia tidak mengulanginya lagi. Namun, ia berdasarkan kemampuan yang ada pada saudara yang bertanya, samada mencegahnya dengan kuasa yang ada seperti meminta tolong kepada mereka yang lebih tua, atau menegur dengan lisan kepada mereka yang lebih kurang sebaya umurnya.
Semoga Allah SWT merahmati kita dan kita diberi kefahaman dalam melaksanakan segala perintah Allah yang Maha Esa.
Bertarikh: 12 Mei 2023 bersamaan 23 Syawal 1444H


#1488: Zakat Fitrah bagi Anak Angkat

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Soalan saya berkenaan zakat fitrah anak angkat yang masih mempunyai bapa kandung. Siapakah yang wajib mengeluarkan zakat fitrah tersebut? Bapa kandung atau bapa angkat?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat
Asal bagi zakat fitrah adalah kewajipan bapa atau walinya bagi kanak-kanak. Dalam isu ini, hadith daripada Ibn ‘Umar, katanya:
فَرَضَ رَسُولُ اللَّهِ -صلى الله عليه وسلم- زَكَاةَ الْفِطْرِ صَاعًا مِنْ تَمْرٍ أَوْ صَاعًا مِنْ شَعِيرٍ عَلَى كُلِّ عَبْدٍ أَوْ حُرٍّ صَغِيرٍ أَوْ كَبِيرٍ
Maksudnya: “
Rasulullah SAW mewajibkan untuk memberi zakat fitrah.(Kadarnya ialah) segantang dari kurma atau gandum. Ianya diwajibkan untuk setiap hamba, yang merdeka. Yang kecil (kanak-kanak) mahupun besar (dewasa).”
Riwayat al-Bukhari (1503) dan Muslim (2326)
Berdasarkan nas di atas, maka tanggungjawab bapa adalah yang utama. Keadaan ini dapat dilihat melalui apa yang dinyatakan oleh Syeikh Zakaria al-Ansari dalam
Asna al-Matalib
:
أَمَّا مَنْ لَا تَجِبُ عَلَيْهِ نَفَقَتُهُ فَلَا تَجِبُ عَلَيْهِ فِطْرَتُهُ
Maksudnya:

Bagi sesiapa yang tidak diwajibkan nafkah ke atasnya maka tidak wajib zakat fitrah untuk anaknya itu.
 (Lihat
Asna al-Matalib
 388/1)
Oleh kerana itu, jika seorang kanak-kanak yang mempunyai kemampuan untuk menjana sumber pendapatan sendiri termasuk juga dalam perbincangan yang dinyatakan. Seorang bapa tidak wajib membayar zakat fitrah untuk anaknya itu kerana telah terputus tanggungjawab memberi nafkah kepada anak tersebut disebabkan dia sudah mampu untuk menjana sumber pendapatan sendiri.
Bahkan dalam keadaan ini, tidak sah zakat fitrah yang dibayar oleh seorang bapa untuk anaknya yang sudah mempunyai kemampuan untuk menjana sumber pendapatan sendiri. (Lihat
Tuhfah al-Muhtaj
314/3;
al-Mu’tamad fi al-Fiqh al-Syafie
 hlm.99)
Menjawab persoalan di atas, jika kanak-kanak tersebut perlu dizakatkan untuknya maka bapa sebenarnya itulah lebih utama dan berhak untuk mengeluarkan zakat. Kewajipan zakat fitrah tersebut adalah ke atasnya. Tetapi jika bapa angkat ingin mengeluarkan zakat bagi pihak anak angkatnya, maka ianya dibolehkan selepas dimaklumkan kepada bapa sebenar.
Ini termasuk dalam melakukan kebaikan dan makruf kepada anak angkatnya di samping menolong bapa yang sebenar bagi kanak-kanak tersebut. Semoga Allah SWT memberikan ganjaran yang setimpal kepada bapa angkat atas makruf dalam pelaksanaan ibadat zakat anak angkatnya.
Bertarikh: 12 Mei 2023 bersamaan 23 Syawal 1444H


#1489: Terima Duit Pampasan Kemalangan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya nak bertanya apakah hukum menerima duit pampasan kemalangan?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami nyatakan terlebih dahulu pengertian duit pampasan kemalangan. Wang pampasan adalah wang bayaran sebagai ganti rugi daripada syarikat tempat seseorang bekerja (berdasarkan perjanjian pekerjaan) atau syarikat insurans atau takaful.
Bagi isu insurans atau takaful, kedua-dua takaful dan insurans konvensional melindungi sekiranya kemalangan berlaku. Ahli akan menyumbang wang untuk mendapatkan perlindungan takaful ini. Untuk kedua-dua polisi, pihak yang diinsuranskan mesti mempunyai kepentingan kewangan yang sah dalam risiko tersebut. Ini bermakna ahli mesti mengalami kerugian wang semasa kejadian yang diinsuranskan berlaku.
Perbezaan antara takaful dan insurans konvensional yang paling ketara ialah takaful adalah berdasarkan hukum syariah. Takaful tidak melibatkan elemen
gharar, maisir
, atau riba. Ia diwujudkan sebagai alternatif kepada insurans konvensional untuk mengelakkan unsur-unsur terlarang ini.
Selain itu, bagi insurans konvensional, risiko dipindahkan daripada yang diinsuranskan kepada syarikat insurans. Manakala dalam takaful pula, ia adalah berdasarkan perkongsian risiko. Setiap ahli menyumbang dalam dana takaful dan sekiranya berlaku sebarang kejadian tak diingini, semua ahli akan mendapat jumlah pampasan atau tuntutan yang sama.
Wang pampasan atau wang sepenuhnya pemberian daripada syarikat di atas sebab kematian tidak termasuk dalam harta Tarikah (harta pusaka). Penama atau orang yang menerima pemberian wang tersebut harus membelanjakan wang tersebut mengikut kehendaknya, sama ada menggunakannya bagi keperluan diri sendiri, memberikannya kepada orang lain atau sebagainya. Wang tersebut tidak termasuk di dalam harta yang perlu difaraidkan.
Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-49 yang bersidang pada 19 September 2000 telah membincangkan Wang Pampasan Kematian Pekerja Yang Dianugerahkan Oleh Kerajaan Atau Syarikat Swasta. Muzakarah telah memutuskan bahawa wang pampasan yang diperolehi dari kematian pekerja, wang pampasan melalui tuntutan mahkamah, wang SOCSO dan seumpamanya tidak dianggap harta pusaka.
Justeru, kami katakan jika wang pampasan itu yang diterima dari sumber yang diizinkan syarak, maka hukumnya dibolehkan untuk menerima duit pampasan kemalangan tersebut.
Bertarikh: 15 Mei 2023 bersamaan 26 Syawal 1444H


#149 Hutang Yang Tidak Diketahui Warisnya

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Bagaimana cara membayar hutang kepada orang mati yang tidak diketahui warisnya?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Dalam bahasa Arab hutang disebut sebagai al-qardh (القَرضَ). Al-Qardh dari segi bahasa bermaksud potong. Menurut kamus
al-Misbah al-Munir
[1]
: ‘قَرَضْتُ الشَّيْءَ قَرْضًا’ bermaksud saya memotong sesuatu. Kata nama perkataaan ini pula membawa maksud satu barangan yang diberikan kepada seseorang sebagai hutang. Perkataan ini digunakan dalam bahasa Arab kerana ia  (hutang) memotong hak pemilik terhadap barangan tersebut.
Menurut istilah para fuqaha’, hutang ialah memberi hak milik sesuatu barangan kepada orang lain dengan syarat orang tersebut memulangkan semula gantinya tanpa sebarang tambahan. Dalam bahasa Arab, proses ini dinamakan
qardh
 kerana proses ini menyebabkan tuan punya barangan memotong sebahagian hak miliknya untuk diberikan kepada kepada penghutang. Ini sesuai dengan makna qardh dari segi bahasa.
[2]
Dalam isu menerima dan memberi hutang, penekanan yang amat serius diberikan oleh Allah SWT sehinggakan terdapat dalam al-Quran satu ayat yang cukup panjang  yang membicarakan berkenaan hutang-piutang ini secara terperinci. Berikut adalah firman Allah SWT:
يَا أَيُّهَا الَّذِينَ آمَنُوا إِذَا تَدَايَنتُم بِدَيْنٍ إِلَىٰ أَجَلٍ مُّسَمًّى فَاكْتُبُوهُ
Maksudnya:
 “
Wahai orang-orang Yang beriman! apabila kamu menjalankan sesuatu urusan Dengan hutang piutang Yang diberi tempoh hingga ke suatu masa Yang tertentu maka hendaklah kamu menulis (hutang dan masa bayarannya).”
[3]
Perkara-perkara yang digalakkan ketika berhutang berdasarkan ayat di atas:
Mencatat hutang (isi surat hutang itu dengan jelas).
Penulis hutang adalah daripada orang yang adil.
Janganlah mengurangkan sesuatu pun dari hutang tersebut.
Bagi orang yang lemah, perlu diwakilkan kepada wali.
Mendatangkan saksi (dua lelaki atau seorang lelaki dan dua orang perempuan).
Bertakwalah kepada Allah SWT sepanjang melaksanakan muamalah tersebut.
 Merujuk kepada persoalan di atas, bagi penghutang yang tidak mampu untuk mengembalikan semula harta yang dihutanginya kepada tuannya (telah mati),
maka penghutang tersebut wajib mengembalikan harta tersebut kepada ahli waris si mati
. Namun begitu,
jika penghutang tidak tidak menjumpai mana-mana waris si mati untuk dipulangkan harta tersebut, maka harta tersebut boleh disalurkan kepada maslahat kaum muslimin. Ataupun, harta tersebut boleh disedekahkan kepada fakir miskin.
Imam al-Nawawi menukilkan pandangan Imam al-Ghazali yang mengatakan: Barangsiapa yang menyimpan harta haram (harta yang bukan miliknya, termasuk hutang) dan dia hendak bertaubat dari perbuatannya, serta hendak berlepas diri dari harta haram tersebut, hendaklah dia mencari si pemilik sah harta itu. Apabila si pemilik sah sudah meninggal dunia, hendaklah harta itu diserahkan kepada ahli warisnya. Namun jika si pemilih sah dan ahli warisnya tidak diketahui juga, hendaklah harta tersebut disalurkan kepada maslahat kaum muslimin, seperti membina jambatan, masjid, menjaga perbatasan negara islam dan sektor lain yang bermanfaat untuk seluruh kaum muslimin. Atau boleh juga disumbangkan kepada fakir miskin”
[4]
Dalam Kitab
Syarh Riyad al-Solihin
, penulisnya berkata boleh juga harta yang dihutangi tersebut disedekahkan atas nama pemilik harta dengan ikhlas kerana Allah SWT serta diniatkan pahala kepada tuannya, Maka hutang tersebut dapat disedekahkan atas namanya dengan ikhlas. Dan Allah SWT mengetahui hal ini dan akan menunaikan hal ini dan menunaikan kepada orang tersebut (pemilik harta).”
[5]
KESIMPULAN
Hutang adalah satu perkara yang amat besar kesannya dalam kehidupan seorang muslim di dunia mahupun akhirat. Lebih-lebih lagi, jika hutang tersebut melibatkan hak-hak manusia yang semestinya diselesaikan terlebih dahulu semasa hidup. Berdasarkan hujah-hujah di atas,
kami berpandangan bahawa penghutang itu mesti berusaha bersungguh-sungguh untuk mencari warisnya (si mati) untuk melunaskan hutangnya. Namun sekiranya dia tidak menjumpai setelah berusaha bersungguh-sungguh, maka duit atau harta yang dihutangi tersebut perlulah diserahkan kepada baitulmal negeri masing-masing agar ianya dapat digunakan bagi maslahat umum.
Setiap penghutang perlulah mempunyai keazaman untuk melangsaikan hutangnya dengan apa cara sekalipun. Bagi mereka yang mampu untuk menyelesaikan hutangnya, maka bersegeralah dalam menunaikan perbuatan tersebut.
Daripada Abu Hurairah RA, Nabi SAW bersabda:
مَطْلُ الْغَنِيِّ ظُلْمٌ، فَإِذَا أُتْبِعَ أَحَدُكُمْ عَلَى مَلِيٍّ فَلْيَتْبَعْ
Maksudnya:
 “
Menunda pembayaran bagi orang mampu merupakan satu kezaliman, barangsiapa yang (hutangnya) dilimpahkan kepada seseorang, maka hendaklah dia menurutinya
.”
[6]
Dengan penjelasan ini, diharap mampu untuk membuka ruang fikir umat Islam untuk bersegera dalam menunaikan hak-hak(hutang) orang lain. Ini kerana, amat buruk pembalasan bagi sesiapa yang melengah-lengahkan serta memakan harta orang lain. Demikian, tidak boleh ada alasan lagi untuk mengelakkan dari melunaskan hak orang lain yang terdapat dalam harta kita.
Wallahua`lam.
Bertarikh 2 Disember 2021 M bersamaan 27 Rabiul Akhir 1443 H

[1]
 Lihat
al-Misbah al-Munir,
 2/497
[2]
 Lihat
al-Fiqh al-Manhaji
, 4/121-122
[3]
 Surah al-Baqarah: 282
[4]
 Lihat
Majmu’ Syarh Muhazzab
, 9/351
[5]
 Lihat
 Syarh Riyad al-Solihin,
 1/89
[6]
 Riwayat al-Bukhari (2288)


#1490: Nazar untuk Selawat Jika Tengok Perkara Lucah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya dulu pernah bernazar “Jika saya tengok perkara lucah maka saya akan selawat 10 ribu kali.” Sekarang saya sudah tidak tahu berapa banyak kali dan sekarang saya menyesal. Bagaimana saya ingin batalkan nazar saya? bahawa saya ingin selawat pada nabi dalam keadaan bukan kerana hutang lagi tapi kerana saya sendiri ingin selawat moga ustaz boleh bantu saya.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, nazar dari sudut bahasa membawa erti berjanji melakukan kebaikan atau kejahatan. Manakala dari sudut istilah, nazar ditakrifkan sebagai :
اِلْتِزَامُ قُربُةِ لَم تَتَعَيَّن فِي الشَّرْعِ، إِمَّا مُطْلَقًا، أَوْ مُعَلَّقًا عَلَى شَيْء
Maksudnya:

Mewajibkan ke atas diri sendiri suatu perbuatan qurbah (ibadah yang mendekatkan diri dengan Allah) yang tidak diwajibkan oleh syara’ (ke atas dirinya), sama ada secara mutlak atau pun dengan menta’liqkan (iaitu mengaitkan) dengan suatu perkara.
(Lihat
al-Mu‘tamad fi al-Fiqh al-Syafi‘ie,
2/501)
Hukum melaksanakan tuntutan nazar adalah wajib sekiranya ia merupakan suatu amal ketaatan. Ini berdasarkan firman Allah SWT:
وَلْيُوفُوا نُذُورَهُمْ
Maksudnya
: “
Dan hendaklah mereka menyempurnakan nazar-nazar mereka
.”
(Surah Al-Hajj: 29)
Demikian juga berdasarkan sebuah hadith yang diriwayatkan oleh Ummu al-Mu’minin A’isyah R.Anha beliau berkata bahawa Rasulullah SAW bersabda:
مَنْ نَذَرَ أَنْ يُطِيعَ اللَّهَ فَلْيُطِعْهُ، وَمَنْ نَذَرَ أَنْ يَعْصِيَهُ فَلاَ يَعْصِهِ
Maksudnya: “
Sesiapa yang bernazar untuk mentaati Allah maka hendaklah dia mentaatinya. Dan sesiapa yang bernazar untuk bermaksiat kepadanya maka janganlah dia bermaksiat kepadanya
.”
Riwayat al-Bukhari (6696)
Namun, jika seseorang tidak mampu dan mahu membatalkan nazar tersebut, maka dituntut ke atasnya untuk membayar kafarah sumpah.
 مَنْ نَذَرَ نَذْرًا وَلَمْ يُسَمِّهِ فَكَفَّارَتُهُ كَفَّارَةُ يَمِينٍ
Maksudnya
:
 “Sesiapa yang bernazar dengan satu nazar, namun dia tidak mampu melakukannya, maka kafarahnya adalah kafarah sumpah.”
Riwayat Muslim (1645), Abu Dawud (3323), al-Tirmizi (1528), al-Nasa’ie (3832), Ahmad (17301) dan Ibn Majah (2127)
Maka wajib pada dirinya untuk menunaikan dengan menggantikan dengan menunaikan kafarah sumpah itu iaitu:
Memberi makan kepada sepuluh orang miskin; atau
Memberi pakaian kepada sepuluh orang miskin; atau
Memerdekakan seorang hamba sahaya.
Jika tiga perkara tersebut tidak dapat untuk ditunaikan, maka orang tersebut perlu menunaikan puasa selama 3 hari. Hal tersebut telah difirmankan oleh Allah SWT di dalam al-Quran:
لا يُؤَاخِذُكُمُ اللَّهُ بِاللَّغْوِ فِي أَيْمَانِكُمْ وَلَكِنْ يُؤَاخِذُكُمْ بِمَا عَقَّدْتُمُ الأيْمَانَ فَكَفَّارَتُهُ إِطْعَامُ عَشَرَةِ مَسَاكِينَ مِنْ أَوْسَطِ مَا تُطْعِمُونَ أَهْلِيكُمْ أَوْ كِسْوَتُهُمْ أَوْ تَحْرِيرُ رَقَبَةٍ فَمَنْ لَمْ يَجِدْ فَصِيَامُ ثَلاثَةِ أَيَّامٍ ذَلِكَ كَفَّارَةُ أَيْمَانِكُمْ إِذَا حَلَفْتُمْ وَاحْفَظُوا أَيْمَانَكُمْ كَذَلِكَ يُبَيِّنُ اللَّهُ لَكُمْ آيَاتِهِ لَعَلَّكُمْ تَشْكُرُونَ
Maksudnya: “
Allah SWT tidak menghukum kamu disebabkan sumpah-sumpahmu yang tidak dimaksud (untuk bersumpah), tetapi Dia menghukum kamu disebabkan sumpah-sumpah yang kamu sengaja, Maka kafarah (melanggar) sumpah itu ialah memberi Makan sepuluh orang miskin, iaitu dari makanan yang biasa kamu berikan kepada keluargamu atau memberi pakaian kepada mereka atau memerdekakan seorang budak. Barang siapa tidak sanggup melakukan yang demikian, Maka kafarahnya puasa selama tiga hari. yang demikian itu adalah kafarah sumpah-sumpahmu bila kamu bersumpah (dan kamu langgar). dan jagalah sumpahmu. Demikianlah Allah menerangkan kepadamu hukum-hukum-Nya agar kamu bersyukur (kepada-Nya).”
(Surah al-Maidah: 89)
Syeikh al-Sabuni berkata: Wajib dilaksanakan
kaffarah
sumpah mengikut turutan kemampuan seperti berikut:
Membebaskan hamba yang beriman.
Memberi makanan yang mengenyangkan kepada 10 orang fakir miskin.
Lazimnya makanan asasi yang dimakan oleh keluarga. Boleh juga disediakan wang dengan nilai makanan tersebut.
Membekalkan pakaian yang lengkap kepada 10 fakir miskin.
Jika tidak dapat menyediakan perkara tadi maka hendaklah berpuasa selama tiga hari.  (Lihat
 Safwah al-Tafasir
, 1/263)
Penutup
Saya cadangkan agar saudara banyakkan selawat sebagai mana iltizam saudara yang bersifat harian. Seterusnya, saudara beristighfar dan bertaubat kepada Allah SWT. Pilihlah rakan taulan yang baik dan bergaullah dengan mereka. Begitu juga, aktivitikan masa lapang atau terluang yang memungkinkan saudara melihat video porografi dengan majlis ilmu atau perbincangan yang berfaedah dengan rakan-rakan yang lain.
Di samping itu, banyakkan baca al-Quran secara tadabbur. Ini juga dapat mengubah tabiat kita yang tidak baik kepada yang lebih baik. Lazimilah doa kepada Allah SWT antaranya:
يَا مُقَلِّبَ القُلُوْبِ ثَبِّتْ قَلْبِي عَلَى دِيْنِكَ
Maksudnya:
“Wahai Zat yang Maha membolak-balikkan hati, teguhkanlah hatiku di atas agama-Mu).”
Riwayat al-Tirmizi, (3522) dan Ahmad (6/315)
Bertarikh: 15 Mei 2023 bersamaan 26 Syawal 1444H


#1491: Bapa Salurkan Zakat kepada Anak untuk Menyambung Pelajaran

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah sah jika ayah keluarkan zakat kepada anak kandungnya yang menyambung pelajaran ke IPT?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Zakat merupakan salah satu daripada rukun Islam yang bertujuan untuk menjaga dan membantu dalam hal ekonomi masyarakat Islam. Di dalam pembahagian dan pemberian zakat Allah SWT telah menetapkan golongan yang mempunyai hak dalam menerimanya. Ini sepertimana firman Allah SWT:
إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّـهِ وَابْنِ السَّبِيلِ ۖ فَرِيضَةً مِّنَ اللَّـهِ ۗ وَاللَّـهُ عَلِيمٌ حَكِيمٌ
Maksudnya
: “
Sesungguhnya sedekah-sedekah (zakat) itu hanyalah untuk orang-orang fakir, dan orang-orang miskin, dan amil-amil yang mengurusnya, dan orang-orang muallaf yang dijinakkan hatinya, dan untuk hamba-hamba yang hendak memerdekakan dirinya, dan orang-orang yang berhutang, dan untuk (dibelanjakan pada) jalan Allah, dan orang-orang musafir (yang keputusan) dalam perjalanan. (Ketetapan hukum yang demikian itu ialah) sebagai satu ketetapan (yang datangnya) dari Allah. Dan (ingatlah) Allah Maha Mengetahui, lagi Maha Bijaksana.”
(Surah al-Taubah, 60)
Syeikh Dr. Muhammad Zuhaili menyebut wajib memberi zakat harta dan zakat Fitrah kepada lapan golongan asnaf. Dan mereka itu adalah golongan fakir dan miskin, amil zakat, muallaf, hamba, orang yang berhutang, golongan yang berjuang di jalan Allah dan musafir. (Lihat
al-Mu’tamad fi al-Fiqh al-Syafi’e
, 2/105)

Berdasarkan persoalan di atas, seseorang muslim tidak boleh memberikan zakat kepada mereka yang di bawah tanggungannya. Ini bermakna, anak atau isteri tidak boleh mendapatkan harta zakat daripada bapa atau suaminya. (Lihat
al-Fiqh al-Manhaji
,
2/41)
Imam al-Nawawi berkata:
وَلَا يَجُوزُ دَفْعُهَا إِلَى مَنْ تَلْزَمُهُ نَفَقَتُهُ مِنَ الْأقَارِبِ وَالزَّوْجَاتِ مِنْ سَهْمِ الْفُقَرَاءِ
Maksudnya
: “Tidak harus memberinya (zakat) kepada sesiapa yang wajib untuk dinafkahkannya daripada golongan keluarganya dan isteri-isterinya daripada bahagian orang-orang fakir.” (Lihat
al-Majmu’ Syarh al-Muhazzab
, 6/229)
Begitu juga yang disebut oleh Dr Muhammad Zuhaili di dalam kitabnya bahawa disyaratkan kepada sesiapa yang hendak memberi zakat, hendaklah mereka itu bukan daripada golongan yang di bawah tanggungan nafkahnya. Ini seperti wajib seseorang itu menanggung nafkah isterinya, usul dan furu’nya, maka tidak boleh ia memberi zakat kepada isterinya walaupun isterinya seorang yang fakir atau miskin. (Lihat
al-Mu’tamad fi al-Fiqh al-Syafi’e
, 2/121)
Dalam al-Fiqh al-Manhaji juga menyatakan, golongan yang berhak menerima zakat mestilah bukan daripada golongan yang menjadi tanggungan nafkah si pembayar zakat. Ini kerana seseorang yang nafkahnya ditanggung oleh pembayar zakat dianggap sebagai kaya dengan nafkahnya itu. Dan memberi zakat kepada seseorang yang di bawah tanggungan nafkahnya seolah-olah memberi zakat kepada dirinya sendiri. (Lihat
al-Fiqh al-Manhaji ala Mazhab Imam al-Syafi’e
, 2/64-65)
Penutup
Saya syorkan pada saudara jika berkemampuan membayar zakat maka bayarlah kepada Pusat Pungutan Zakat di negeri yang saudara berada. Kemudian, rundingkan kepadanya berkenaan dengan anak yang sedang belajar, adakah peruntukan untuk asnaf
fi sabilillah.
InsyaAllah itu jauh lebih baik kerana kita menunaikan tanggungjawab kita kepada pemerintah dan agama kita seperti menunaikan zakat dengan lebih baik dan sempurna. Semoga Allah lapangkan anak saudara pada rezekinya dalam menuntut ilmu. Amin.
Bertarikh: 15 Mei 2023 bersamaan 26 Syawal 1444H


#1492: Mengeluarkan Zakat kepada Ayah Kandung yang Mualaf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Semoga sentiasa dalam rahmatnya. Soalan saya, adakah sah zakat yang dikeluarkan dan disalurkan kepada ayah kandung yang muallaf?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertama sekali, saya ucapkan syabas kepada anda kerana soalan yang dikemukakan ini.
Dalam menjawab persoalan di atas, kami nukilkan kenyataan daripada Ibn al-Munzir yang berkata, “
Telah ijma’ ahlu ilmu bahawa zakat tidak harus diberikan oleh anak kepada kedua ibu bapanya dalam keadaan yang diwajibkan padanya untuk memberi nafkah ke atas mereka
. Ini kerana, dengan memberi zakat kepada kedua orang tua yang muallaf, akan mencukupkannya daripada memberi nafkah dan hal ini sudah tentu kembali manfaat kepada yang memberi zakat itu. Seolah-olah ia mendapat manfaat kembali kepada dirinya sendiri. Justeru, hal ini tidak harus memberi zakat kepada orang tua sendiri atas nama muallaf.” (Lihat
al-Mughni
, oleh Ibnu Qudamah, 2/647)
Begitu juga, kerana
harta anak dianggap harta kedua ibu bapanya
. Hal ini berdasarkan hadith Rasulullah SAW, daripada Jabir bin Abdullah RA, katanya: “Bahawa sesungguhnya seorang lelaki telah berkata: Wahai Rasulullah, sesungguhnya aku memiliki harta dan anak, dan bapaku ingin mengambil hartaku.” Lalu Rasulullah SAW bersabda:
أَنْتَ وَمَالُكَ لِأَبِيْكَ
Maksudnya:
“Kamu dan harta kamu adalah milik bapa kamu.”
Riwayat Ahmad (6678, 6902 dan 7001) dan telah disahihkan oleh Syeikh Ahmad Syakir.
Mengenai hadith ini, selepas menukilkan pandangan muhadithin seperti al-Daraqutni, Ibn Qattan dan al-Munziri Rahimahumullah, al-Hafiz Ibn Hajar al-‘Asqalani Rahimahullah telah memberi komentar: “Maka gabungan daripada jalan-jalan periwayatan hadith ini tidak akan melemahkannya dan harus berhujah dengannya.” Lihat
 Fath al-Bari Syarh Sahih Bukhari
 (5/211)
Imam al-Suyuti Rahimahullah berkata: “Hadith ini sanadnya sahih, perawi-perawinya
thiqah
 (dipercayai) atas syarat-syarat Imam al-Bukhari dan mempunyai syahid daripada hadith riwayat ‘Aisyah R.Anha.” (Lihat
 Misbah az-Zujajah fi Zawaid Ibn Majah,
 3/37)
Ulama’ juga berbeza pandangan adakah ibu dibolehkan untuk menggunakan harta anaknya jika keadaan memerlukan dan adakah ibu termasuk dalam makna hadith: “أَنْتَ وَمَالُكَ لأَبِيكَ” atau pun tidak.
Sebahagian ulama berpendapat bahawa ibu tidak termasuk dalam makna hadith tersebut. Ibn Qudamah al-Maqdisi Rahimahullah berkata: “Tidak boleh selain daripada ayah untuk mengambil harta anaknya tanpa meminta keizinannya. Ini kerana hadith yang diturunkan telah ditujukan kepada ayah (أَنْتَ وَمَالُكَ لأَبِيكَ), maka tidak sah untuk meng
qiyas
kan selain kepada ayah kerana ayah mempunyai kekuasaan ke atas anak serta hartanya jika anak tersebut masih kecil.” (Lihat
 al-Mughni
, 5/397).
Sebahagian ulama’ pula berpendapat bahawa ibu termasuk dalam makna hadith tersebut. Mereka bersandarkan kepada kata-kata sahabat, Abdullah bin Jabir RA:
يَأْخُذُ الْأَبُ وَالْأُمُّ مِنْ مَالِ وَلَدِهِمَا بِغَيْرِ إذْنِهِ ، وَلَا يَأْخُذُ الِابْنُ وَالِابْنَةُ مِنْ مَالِ أَبَوَيْهِمَا بِغَيْرِ إذْنِهِمَا
Maksudnya:
“Ayah dan ibu boleh mengambil harta anaknya tanpa perlu meminta keizinan daripadanya, dan tidak boleh anak lelaki dan anak perempuan mengambil harta kedua ibu bapanya tanpa mendapat keizinan daripada mereka berdua.”
 (Lihat
al-Muhalla
, 6/385)
Mereka juga berhujah dengan riwayat daripada Atha’ bin Abi Rabah dan al-Zuhri yang membenarkan ibu mengambil harta anaknya sepertimana dibenarkan ke atas ayah. (Lihat
al-Mudawwanah
, 2/264)
Justeru, kami katakan alangkah bertuahnya anda jika ayah anda telah memeluk agama Islam maka itu antara sebesar-besar nikmat. Justeru, nafkahilah mereka dan berbaktilah kepadanya supaya anda termasuk di kalangan orang yang disebut sebagai berbakti kepada kedua ibu bapa.
Pada saat yang sama, bayarlah zakat dan tunaikanlah di pusat-pusat zakat tempat di mana anda berada. Semoga Allah sinarkan kebaikan dan kebahagiaan kepada diri anda.
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Surah al-Baqarah (201)
Bertarikh: 15 Mei 2023 bersamaan 26 Syawal 1444H


#1493: Hantar Emak Saudara ke Rumah Kebajikan Orang Tua

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya ada seorang emak saudara yang OKU yang sudah berumur. Sebelum ini dia ditinggal bersama bapa saudara saya, memandangkan bapa saudara sudah meninggal, sepupu saya telah menghantar mak saudara tersebut ke rumah kami.
Ayah saya merupakan abang kepada emak saudara saya ini. Satu-satunya abang dia yang masih ada. Soalan saya, boleh ke kalau kami sekeluarga menghantar emak saudara saya ini ke rumah kebajikan orang tua? Untuk pengetahuan Dato’ Seri, emak dan ayah saya, dua-dua ada masalah kesihatan. Jadi kami adik beradik bersepakat untuk menghantar emak saudara ke rumah orang tua. Apakah hukumnya? Bolehkah kami menghantarnya ke sana?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Saya nyatakan bahawa menjaga hubungan keluarga adalah amat dituntut dalam Islam. Allah SWT mengajar kita untuk menyambung silaturrahim. Firman Allah SWT:
وَاتَّقُوا اللَّـهَ الَّذِي تَسَاءَلُونَ بِهِ وَالْأَرْحَامَ ۚ إِنَّ اللَّـهَ كَانَ عَلَيْكُمْ رَقِيبًا
Maksudnya: “
Dan bertaqwalah kepada Allah yang kamu selalu meminta dengan menyebut-yebut namaNya, serta peliharalah hubungan (silaturrahim) kaum kerabat; kerana sesungguhnya Allah sentiasa memerhati (mengawas) kamu.”
Surah al-Nisa’ (1)
Terdapat sebuah hadith Rasulullah SAW, daripada al-Bara’ bin ‘Azib R.A, bahawa Nabi SAW bersabda:
الخَالَةُ بِمَنْزِلَةِ الأُمِّ
Maksudnya:  “
Ibu saudara (sebelah ibu) adalah pada tempat ibu.”
Riwayat al-Bukhari (2699)
Daripada Abdullah bin Mas’ud R.A, katanya:
العَمَّةُ بمَنزِلَةِ الأبِ، والخالَةُ بمَنزِلَةِ الأُمِّ
Maksudnya: “
Ibu saudara sebelah bapa setara dengan bapa, dan ibu saudara sebelah ibu setara dengan ibu.”
Riwayat Abd al-Razzaq (19115), al-Darimi (2981) dan al-Baihaqi (12583)
Terdapat riwayat daripada Ziyad, katanya:
إِنِّي لَأَعْلَمُ بِمَا صَنَعَ عُمَرُ، جَعَلَ الْعَمَّةَ بِمَنْزِلَةِ الْأَبِ، وَالْخَالَةَ بِمَنْزِلَةِ الْأُمِّ
Maksudnya:
“Aku sangat mengetahui dengan apa yang dilakukan oleh Umar. Dia menjadikan ibu saudara sebelah bapa setara dengan bapa, dan menjadikan ibu saudara sebelah ibu setara dengan ibu.”
Riwayat Ibn Abi Syaibah dalam al-Musannaf (31114)
Jelas kepada kita, tiga hadith yang dinyatakan di atas menggambarkan kemuliaan ibu saudara kita sama ada di sebelah bapa atau sebelah ibu yang diangkat setaraf dengan bapa dan ibu kita sendiri.
Berdasarkan isu yang berlaku kepada saudara, saya noktahkan kepada beberapa perkara:
Bincangkan dengan ayah saudara kerana itu adalah adik kandungnya sendiri. Sementelahan lagi, hubungannya cukup akrab.
Bawalah berbincang dengan anak-anaknya sendiri atau sepupu saudara bagi mencari kaedah dan jalan yang terbaik untuk ibu saudara anda.
Jika sekiranya semuanya setuju dan ibu saudara setuju untuk ditempatkan di rumah penjagaan orang-orang tua maka bolehlah dihantar.
Firman Allah SWT:
وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا ۚ إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلَاهُمَا فَلَا تَقُل لَّهُمَا أُفٍّ وَلَا تَنْهَرْهُمَا وَقُل لَّهُمَا قَوْلًا كَرِيمًا
Maksudnya
:
“Dan Tuhanmu telah perintahkan, supaya engkau tidak menyembah melainkan kepadaNya semata-mata, dan hendaklah engkau berbuat baik kepada ibu bapa. Jika salah seorang dari keduanya, atau kedua-duanya sekali, sampai kepada umur tua dalam jagaan dan peliharaanmu, maka janganlah engkau berkata kepada mereka (sebarang perkataan kasar) sekalipun perkataan “Ha”, dan janganlah engkau menengking menyergah mereka, tetapi katakanlah kepada mereka perkataan yang mulia (yang bersopan santun).”
(Surah al-Isra’: 23)
Imam al-Baidhawi berkata:
“Maksud di sisimu (عِندَكَ) ialah hendaklah kedua-dua ibubapa dalam pemeliharaan kamu.”
Syeikh al-Maraghi berkata, Allah SWT benar-benar mewasiatkan tentang tanggungjawab terhadap kedua-dua ibubapa secara serius, sehingga sesiapa sahaja yang derhaka terhadap mereka akan meremang bulu romanya serta ngeri mendengarnya. Ini disebabkan wasiat itu dimuliakan oleh Allah SWT dengan perintah supaya manusia bertauhid dan beribadah kepada-Nya. Kemudian kewajipan tersebut digenapkan dengan kewajipan supaya berbuat baik kepada kedua-dua ibubapa.
Kemudian, fokus perintah supaya memelihara kedua-dua ibubapa itu disempitkan sehingga tidak memberi keringanan untuk bentuk kata-kata yang paling remeh sekalipun, yang diucapkan oleh seseorang yang telah berasa jemu terhadap mereka, sekalipun banyak hal yang menyebabkan timbulnya kejemuan tersebut. Bahkan sekalipun seseorang mengalami keadaan-keadaan yang hampir tidak dapat ditanggung oleh manusia untuk bersabar. (Lihat
Tafsir al-Maraghi
, 8/3932)
Walaupun ayat ini kepada kedua ibu bapa, tetapi berdasarkan kepada nas hadith riwayat Bukhari yang telah dinyatakan di atas, maka kedudukan ibu saudara juga adalah penting untuk dimuliakannya.
Kami telah menjawab persoalan ini beberapa tahun lepas dalam Bayan Linnas antara syor dan cadangan kami ialah:
Hendaklah mendapat persetujuan daripada ayah saudara dan adiknya (ibu saudara anda) dengan kesukaan dan kerelaannya.
Tempat yang dikhaskan mestilah begitu selesa dan juga menenangkan perasaannya.
Makan minum yang disediakan hendaklah mencukupi dan bersesuaian dengan seleranya. Begitu juga penjagaan kesihatannya.
Wujud layanan yang baik dan memuaskan dari pihak penempatan Rumah Orang Tua terhadap penghuninya.
Sifat Rumah Orang Tua mestilah mesra kepada orang tua apatah lagi yang sakit.
Adanya privacy serta penjagaan aurat yang baik.
Semua keperluan daripada orang tua mencukupi termasuklah disediakan tempat ibadat yang selesa.
Adanya tempat pengajaran dalam menambahkan ilmu.
Para anak atau keluarga sentiasa menziarahi dan menyantuni orang tua dengan kerap.
Semua tanggungan akan diselesaikan oleh anak-anak atau keluarga jika keadaan orang tua tidak mampu.
Mempunyai khidmat rawatan kesihatan yang baik dan mesra kepada orang tua.
Semoga isu ini dapat diselesaikan dengan baik, harmoni dan jagalah emosi ibu saudara anda kerana sesiapa yang berada dalam situasi seperti itu sudah tentu amat sensitif jiwa dan emosinya.
Lazimilah doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Bertarikh: 15 Mei 2023 bersamaan 26 Syawal 1444H


#1494: Abaikan Ibu Kerana Dihalau dari Rumah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Ibu saya halau saya dari rumah. Berdosakah saya jika terus mengabaikan dia? Saya terlalu sakit dengan setiap keputusannya yang salah. Saya rasa
enough is enough
.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا ۚ إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلَاهُمَا فَلَا تَقُل لَّهُمَا أُفٍّ وَلَا تَنْهَرْهُمَا وَقُل لَّهُمَا قَوْلًا كَرِيمًا
Maksudnya
:
“Dan Tuhanmu telah perintahkan, supaya engkau tidak menyembah melainkan kepadaNya semata-mata, dan hendaklah engkau berbuat baik kepada ibu bapa. Jika salah seorang dari keduanya, atau kedua-duanya sekali, sampai kepada umur tua dalam jagaan dan peliharaanmu, maka janganlah engkau berkata kepada mereka (sebarang perkataan kasar) sekalipun perkataan “Ha”, dan janganlah engkau menengking menyergah mereka, tetapi katakanlah kepada mereka perkataan yang mulia (yang bersopan santun).”
(Surah al-Isra’: 23)
Imam al-Baidhawi berkata:
“Maksud di sisimu (عِندَكَ) ialah hendaklah kedua-dua ibubapa dalam pemeliharaan kamu.”
Syeikh al-Maraghi berkata, Allah SWT benar-benar mewasiatkan tentang tanggungjawab terhadap kedua-dua ibubapa secara serius, sehingga sesiapa sahaja yang derhaka terhadap mereka akan meremang bulu romanya serta ngeri mendengarnya. Ini disebabkan wasiat itu dimuliakan oleh Allah SWT dengan perintah supaya manusia bertauhid dan beribadah kepada-Nya. Kemudian kewajipan tersebut digenapkan dengan kewajipan supaya berbuat baik kepada kedua-dua ibubapa.
Kemudian, fokus perintah supaya memelihara kedua-dua ibubapa itu disempitkan sehingga tidak memberi keringanan untuk bentuk kata-kata yang paling remeh sekalipun, yang diucapkan oleh seseorang yang telah berasa jemu terhadap mereka, sekalipun banyak hal yang menyebabkan timbulnya kejemuan tersebut. Bahkan sekalipun seseorang mengalami keadaan-keadaan yang hampir tidak dapat ditanggung oleh manusia untuk bersabar. (Lihat
Tafsir al-Maraghi
, 8/3932)
Saudara, peringatan Allah SWT adalah sebaik-baik peringatan. Dosa yang terbesar di sisi Allah SWT yang dilakukan oleh manusia ialah syirik kepada Allah dan menyuruh orang untuk syirik dengan-Nya. Walaupun dalam keadaan begitu, jika ia sebagai ibu bapa kita, maka kita hendaklah berbuat baik kepada mereka di dunia ini. Benarlah firman Allah SWT:

 وَإِن جَاهَدَاكَ عَلَىٰ أَن تُشْرِكَ بِي مَا لَيْسَ لَكَ بِهِ عِلْمٌ فَلَا تُطِعْهُمَا ۖ وَصَاحِبْهُمَا فِي الدُّنْيَا مَعْرُوفًا
Maksudnya
:
“Dan jika mereka berdua mendesakmu supaya engkau mempersekutukan denganKu sesuatu yang engkau – dengan fikiran sihatmu – tidak mengetahui sungguh adanya maka janganlah engkau taat kepada mereka; dan bergaullah dengan mereka di dunia dengan cara yang baik.”
(Surah Luqman: 15)
Ibn Kathir berkata: “Jika kedua orang tuamu memaksa kepada agamanya, maka janganlah kamu mengikutnya dan dalam saat yang sama ia tidaklah menjadi penghalang bagimu untuk berbakti kepada keduanya di dunia secara
ma’ruf
 (baik). Ambillah iktibar dari kisah Sa’ad bin Abi Waqqas yang berbakti kepada ibunya dan bagaimana cara penyelesaian yang dilakukan oleh Sa’ad yang penuh hikmah sehingga akhirnya menjadikan ibunya boleh menerimanya.” (Lihat
Tafsir al-Quran al-’Azim
,
 6/402)
Sayyid Qutb berkata:
“Sampai di sini gugurlah kewajipan ta’at kepada dua ibubapa, dan di sinilah meningkatnya hubungan akidah mengatasi segala hubungan yang lain. Walaubagaimana hebat usaha, perjuangan, desakan dan penerangan yang dikemukakan oleh ibubapa dengan tujuan memujuk si anak supaya mempersekutukan Allah dengan sesuatu yang tidak diketahui ketuhanannya, maka dia diperintah supaya jangan taat kepada kehendak dua ibubapa itu. Itulah perintah dari Allah selaku tuan punya hati yang pertama yang pasti ditaati.
Tetapi perbezaan akidah di antara anak dan ibubapa, juga perintah supaya mentaati ibubapa dalam perkara-perkara yang bertentangan dengan akidah, tidaklah menggugurkan hak ibubapa dari mendapat layanan yang baik dan persahabatan yang mesra dari anak-anaknya.”
 (Lihat
Tafsir fi Zilal al-Quran
, 12/526)
Justeru, saya katakan buang yang keruh, ambil yang jernih dan abaikan kelemahan ibu bapa kita terdahulu dan bukalah lembaran baru dalam kehidupan ini. Berbakti kepada kedua ibu bapa dan menjarakkan daripada menderhakai adalah tuntutan terbesar agama. Saya kemukakan tiga hadith:
Daripada Abu Hurairah R.A, Rasulullah SAW bersabda:
رَغِمَ أَنْفُ ثُمَّ رَغِمَ أَنْفُ ثُمَّ رَغِمَ أَنْفُ ” . قِيلَ مَنْ يَا رَسُولَ اللَّهِ قَالَ ” مَنْ أَدْرَكَ أَبَوَيْهِ عِنْدَ الْكِبَرِ أَحَدَهُمَا أَوْ كِلَيْهِمَا فَلَمْ يَدْخُلِ الْجَنَّةَ ”
Maksudnya:
“Kehinaan, kehinaan, kehinaan.” Baginda ditanya: “Siapa (yang engkau maksudkan) wahai Rasulullah?” Rasulullah menjawab: “Siapa sahaja yang mempunyai orang tuanya ketika sudah lanjut usia, salah satu atau keduanya namun tidak (menjadikannya sebab) masuk syurga.”
Riwayat Muslim (2551)
Begitu juga sabda Rasulullah SAW:
كُلُّ الذُّنُوبِ يُؤَخِّرُ اللَّهُ مَا شَاءَ مِنْهَا إِلَى يَوْمِ الْقِيَامَةِ إِلاَّ عُقُوقَ الْوَالِدَيْنِ فَإِنَّ اللَّهَ تَعَالَى يُعَجِّلُهُ لِصَاحِبِهِ فِي الْحَيَاةِ قَبْلَ الْمَمَاتِ
Maksudnya: “
Setiap dosa akan dilewatkan oleh Allah hukumannya mengikut kehendak-Nya sehingga hari kiamat kecuali derhaka kepada ibubapa. Maka sesungguhnya Allah akan menghukumkan kepada pelakunya semasa hidup sebelum kematian lagi.”
Riwayat al-Hakim (7263) dan al-Munziri (3/302)
Jelas daripada hadith-hadith ini betapa kita perlu merebut peluang dengan berbakti dan melakukan kebaikan jika masih memiliki ibubapa yang sudah lanjut usia. Betapa ruginya kita sekiranya kita tidak berusaha bersungguh-sungguh berbakti sedangkan mereka masih berada di sisi kita. Sebaliknya menderhaka kepadanya adalah jalan pintas untuk menuju kepada kecelakaan dalam kehidupan.
Ingatlah sabda Rasulullah SAW sepertimana yang diriwayatkan oleh Abdullah bin ‘Amr R.Anhuma:
رِضَاءُ اللَّهِ فِي رِضَاءِ الْوَالِدِ ، وَسَخَطُ اللَّهِ فِي سَخَطِ الْوَالِدِ
Maksudnya:

“Allah redha dengan sebab redha kedua ibubapa dan Allah murka dengan sebab murka kedua ibubapa.”
Riwayat al-Tirmizi (1899), Ibn Hibban (429) dan al-Hakim (7249)
Antara bentuk mencari keredaan kedua ibubapa ialah dengan mentaatinya, melayaninya, menyukainya, merahmatinya, memberi hadiah, memberi nafkah jika perlu dan juga melakukan apa-apa yang menjadi idaman dan kehendaknya. Inilah yang dilakukan oleh salafus soleh dalam mentaati kedua ibubapa. Banyak buku berkaitan
birrul walidain
telah ditulis oleh para ulama’ yang mungkin kita dapat ambil manfaat serta iktibar dalam melayari kehidupan kita. Jarakkanlah diri kita daripada menjadi ‘tanggang moden’.
Kami menutup dengan doa:
رَّبِّ ارْحَمْهُمَا كَمَا رَبَّيَانِي صَغِيرًا
Maksudnya:
“Wahai Tuhanku! Cucurilah rahmat kepada mereka berdua sebagaimana mereka telah mencurahkan kasih sayangnya memelihara dan mendidikku semasa kecil.
“
(Surah al-Isra’: 24)
Bertarikh: 15 Mei 2023 bersamaan 26 Syawal 1444H


#1495: Memilih Keburukan Untuk Maslahah dan Kebaikan

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Semoga dalam keadaan sihat hendaknya. Saya baru sahaja menonton filem
“Emergency Declaration”
 di pawagam, di mana ia mengisahkan kesemua penumpang di dalam pesawat telah dijangkiti virus yang mudah berjangkit, dan akan mengakibatkan kematian dalam masa yang singkat kepada sesiapa yang terjangkiti.
Di penghujung filem, ditunjukkan kesemua penumpang di dalam pesawat tersebut bersetuju untuk tidak mendarat di lapangan terbang, sebaliknya mereka bersetuju untuk menghempaskan pesawat di lautan supaya virus tersebut tidak menjangkiti manusia lain.
Bagaimanakah pandangan Islam mengenai situasi ini? Adakah keputusan menghempaskan kapal terbang tersebut dikira sebagai bunuh diri di dalam Islam? Atau terdapat kelonggaran apabila dilihat dari sudut kebaikan kemanusiaan sejagat yang lain? Mohon pandangan Dato’ Seri Dr Zulkifli dalam persoalan ini. Terima kasih banyak.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami nyatakan, dalam isu ini, perlulah mendapat sebuah gambaran yang jelas.
الْحُكْمُ عَلَى الشَّيْءِ فَرْعٌ عَنْ تَصَوُّرِهِ
Maksudnya:
“Hukum atas suatu perkara terbina atas pandangan keseluruhan perkara tersebut.”
(Lihat
Syarh al-Kaukab al-Munir
, 1/50)
Justeru, kami cuba melihat secara umum terlebih dahulu isu dalam filem tersebut. Kami katakan:
Emergency Declaration
 ialah sebuah filem
thriller
aksi bencana Korea Selatan 2021 arahan Han Jae-rim dan dibintangi oleh Song Kang-ho, Lee Byung-hun, Jeon Do-yeon, Kim Nam-gil, Im Si-wan, Kim So-jin dan Park Hae-joon. Ia telah disiarkan di pawagam di di seluruh dunia pada 4 Ogos 2022.
Semasa menyiasat ancaman pengganas yang tular dalam talian, pihak berkuasa Korea mendapati bahawa seorang suspek baru-baru ini menaiki penerbangan antarabangsa menuju ke Amerika Syarikat. Apabila penumpang yang sihat dalam penerbangan yang sama tiba-tiba meninggal dunia dengan kematian yang mengerikan tanpa sebab yang tidak diketahui, panik meletus dalam penerbangan dan juga di darat. Dengan bahan api yang semakin berkurangan dan penolakan antarabangsa untuk menawarkan bantuan, kapten dan anak kapal akan terpaksa mengambil langkah kecemasan yang belum pernah berlaku sebelum ini untuk menyelamatkan nyawa penumpang mereka.
Jawapan kami berdasarkan noktah seperti berikut:
Berdasarkan kepada persoalan saudara, saya menganggap ini adalah
fiqh iftiradhi
 atau disebut fiqh andaian. Justeru, sebaik-baiknya biarlah perkara ini berlaku terlebih dahulu.
Keyakinan kami bahawa pengalaman COVID-19 telah mengajar masyarakat dunia terutamanya pakar perubatan dan kerajaan untuk menyelesaikan isu dengan sebaik mungkin. Antaranya kaedah kuarantin.
Kaedah kurantin atau
al-hajar al-sihhi
 (الحَجَرُ الصِّحِّي) telah diterima pakai oleh ulama sejak zaman dahulu berdasarkan kepada wabak taun. Daripada Abd al-Rahman bin Auf,  Rasulullah SAW bersabda:
إِذَا سَمِعْتُمْ بِالطَّاعُونِ بِأَرْضٍ فَلاَ تَدْخُلُوهَا، وَإِذَا وَقَعَ بِأَرْضٍ وَأَنْتُمْ بِهَا فَلاَ تَخْرُجُوا مِنْهَا
Maksudnya:
“Jika kamu mendengar penyakit taun melanda di suatu kawasan, janganlah kamu masuk ke dalam kawasan tersebut. Dan jika kamu berada di dalam kawasan tersebut, janganlah kamu keluar dari situ.”
Riwayat al-Bukhari (5728)
Hadith ini menunjukkan bahawa pemerintah boleh mengambil tindakan kuarantin terhadap rakyatnya agar penyakit atau wabak tidak tersebar. ‘Abd al-Rahman bin ‘Auf R.A pernah menyebutkan hadith ini kepada Khalifah ‘Umar bin al-Khattab ketika beliau bercadang pergi ke Syam semasa wabak taun sedang merebak di sana. Mendengar hadith ini, Amirul Mukminin ‘Umar al-Khattab membatalkan hasratnya. (Lihat
al-Bidayah wa al-Nihayah
, 3/5)
Dan ia dikembangkan oleh Ibnu Sina dalam menghadapi wabak yang berbahaya. Didapati keberkesanannya amat tinggi. Ibn Sina pertama kali mengemukakan idea kuarantin untuk mencegah penyebaran penyakit. Beliau mengesyaki beberapa penyakit disebarkan oleh mikroorganisma; untuk mengelakkan pencemaran manusia ke manusia, beliau telah menghasilkan kaedah mengasingkan manusia selama 40 hari. Beliau menamakan kaedah ini
al-Arba’iniya
 (“empat puluh”).
Allah SWT melarang kita membunuh diri, walaupun diistilahkan sebagai pembunuhan putih, tetapi disuruh kepada kita untuk menghargai hak untuk hidup
. Firman Allah SWT:
وَلَا تَقْتُلُوا أَنفُسَكُمْ ۚ إِنَّ اللَّهَ كَانَ بِكُمْ رَحِيمًا
Maksudnya: “
Dan janganlah kamu berbunuh-bunuhan sesama sendiri. Sesungguhnya Allah sentiasa Mengasihani kamu.”
(Surah al-Nisa’: 29)
Justeru, kami katakan terlalu banyak alternatif rawatan yang boleh digunakan dalam menghadapi situasi ini tanpa merasa panik. Di samping mengatur strategi yang terbaik. Sebagai contoh: Sebaik sahaja mendarat, beberapa buah kenderaan khas seperti bas akan menyambut penumpang tersebut dan membawa ke satu lokasi yang khusus untuk mereka yang terkena wabak seperti itu. Negara Malaysia pernah meletakkan pesakit-pesakit kusta di satu perkampungan khas yang dibina berhampiran dengan Sungai Buloh pada masa dahulu dan saya pernah menziarahinya ketika tempat tersebut masih lagi beroperasi.
Akhir kalam, sewajarnya kita beriman dan percaya bahawa setiap penyakit akan ada ubatnya dan apabila berbetulan ubat dengan penyakit maka akan sembuhlah dengan izin Allah SWT. Benarlah sabda Nabi SAW, daripada Abu al-Darda’ R.A, bahawa Nabi SAW bersabda:
إِنَّ اللهَ أَنْزَلَ الدَّاءَ وَالدَّوَاءَ ، وَجَعَلَ لِكُلِّ دَاءٍ دَوَاءً، فَتَدَاوَوْا ، وَلاَ تَدَاوَوْا بِحَرَامٍ
Maksudnya: “
Sesungguhnya Allah SWT menurunkan penyakit dan penawarnya. Dia jadikan setiap penyakit ada penawarnya. Maka hendaklah kamu berusaha merawat tetapi jangan merawat dengan bahan yang haram.”
Riwayat Abu Dawud (3874)
Semoga jawapan ini dapat memberi pencerahan kepada kita dalam berinteraksi dengan wabak yang membawa kepada panik. Marilah sama-sama kita berdoa semoga Allah SWT selamatkan kita, negara kita dari sebarang wabak, penyakit dan bala.
اللَّهُمَّ إِنَّا نَعُوذُ بِكَ مِنَ البَرَصِ، وَالْجُنُونِ، وَالْجُذَامِ، وَمِنْ سَيِّئِ الْأَسْقَامِ
Maksudnya: “
Ya Allah, kami berlindung dengan-Mu daripada penyakit sopak, gila, kusta dan penyakit-penyakit yang buruk.”
Bertarikh: 15 Mei 2023 bersamaan 26 Syawal 1444H


#1496:  Adakah Bankrap Dianggap Tidak Berkemampuan untuk Tunai Haji?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Adakah seorang bankrap dianggap tidak berkemampuan dari segi mengerjakan haji dalam keadaan – a) membantu bayaran teratur kepada Jabatan Insolvensi; atau b) pembayaran tidak teratur (ada tunggakan) atau langsung tidak membuat bayaran? Ini kerana ada bankrap yang buat permohonan untuk mengerjakan haji sedangkan hutangnya terlalu tinggi.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Definisi Bankrap
Bankrap adalah keadaan di mana seseorang itu tidak mampu untuk menyelesaikan hutang. Kebankrapan merujuk kepada satu proses di mana seorang penghutang diisytiharkan sebagai bankrap melalui perintah mahkamah atas petisyen pemiutang atau petisyen penghutang sendiri. Segala harta kepunyaan bankrap yang tidak bercagar adalah terletak hak kepada Ketua Pengarah Insolvensi (KPI) dan KPI bertanggungjawab untuk menghasilkan semua harta tersebut. Hasil jualan harta akan diagihkan kepada pemiutang yang telah memfailkan borang bukti hutang dan bukti hutang tersebut telah diperakukan oleh KPI.
Orang yang bankrup terikat dan tertakluk kepada undang-undang. Pada asasnya, Akta Kebankrapan 1967 mengenakan tindakan senarai hitam ke atas individu bankrap yang menyekat mereka daripada ke luar negara. Meskipun begitu, laporan pernah yang dikeluarkan menyatakan bahawa walaupun individu yang diisytiharkan bankrap dikenakan senarai hitam, Jabatan Insolvensi masih membenarkan mereka untuk ke luar negara dengan alasan kukuh termasuk tujuan keagamaan seperti haji dan umrah. Lihat laporan di
sini.
Dalam isu ini, mereka yang bankrap berdasarkan takrifan di atas terkait dengan undang-undang juga boleh menunaikan ibadat haji apabila diberi kebenaran khas oleh pihak Insolvensi atau badan yang berautoriti.
Kembali kepada isu agama dan fiqh, orang yang berhutang terbahagi kepada dua:
Hutang yang bertangguh atau bertempoh serta mempunyai masa untuk dilunaskan, maka orang ini dibolehkan untuk pergi ke Mekah selama mana dia beriltizam dan komitmen untuk melunaskannya. Contoh seperti hutang kereta, hutang rumah dan hutang dengan bank.
Hutang yang segera seperti hutang dengan seseorang, maka hendaklah diminta halal terlebih dahulu atau tempoh kepada orang yang dia berhutang untuk dia menunaikan ibadat haji. Jika diberi tempoh, maka, bolehlah dia menunaikan haji, sebaliknya jika tidak, maka hendaklah dia mendahulukan untuk menyelesaikan hutang.
Imam al-Nawawi ada menyebut:
“Jika dia masih ada hutang yang perlu dilangsaikan dengan segera, sedangkan dia mampu melaksanakannya, maka pemberi hutang berhak menghalangnya daripada musafir. Sebaliknya jika dia termasuk daripada golongan yang susah kerana kesempitan hidup dan tidak memiliki apa yang dituntut, ketika itu, harus baginya untuk bermusafir tanpa izinnya. Begitu juga jika hutang itu bersifat bertangguh, maka boleh dia bermusafir tanpa meminta izinnya terlebih dahulu. Tetapi sunat baginya untuk tidak keluar musafir sehingga diwakilkan kepada seseorang yang boleh melangsaikan hutangnya ketika ketiadaannya.”
(Lihat
al-Taudhih Syarh al-Idhah,
hlm. 88)
Penutup
Saya nyatakan dengan tegas, bahawa isu hutang merupakan isu yang utama dan asas yang terkena kepada hampir kebanyakan orang ramai, dek kerana tuntutan semasa untuk pembelian rumah, kereta, motosikal dan sebahagian daripada pembelajaran.
Sebaik-baiknya selesaikan hutang terlebih dahulu atau memohon keizinan kemudian barulah bermusafir termasuklah ke Mekah untuk menunaikan ibadat haji. Inilah sebaik-baiknya.
Justeru, kami katakan jika pemerintah membenarkan untuk mereka yang ditimpa bankrup menunaikan ibadat haji maka hukumnya adalah harus berdasarkan kaedah:
أَنَّ حُكْمَ الْحَاكِمِ يَرْفَعُ الْخِلَافَ
Maksudnya:
“Bahawa sesungguhnya keputusan hakim (pemerintah) mengangkat khilaf.”
Kami titipkan di sini untuk kita lazimi doa yang Nabi SAW suruh kepada sahabatnya yang ditimpa dengan bebanan hutang iaitu Abu Umamah al-Bahili. Antara doanya ialah:
اللَّهُمَّ إِنِّي أَعُوذُ بِكَ مِنَ الْهَمِّ وَالْحَزَنِ، وَأَعُوذُ بِكَ مِنَ الْعَجْزِ وَالْكَسَلِ، وَأَعُوذُ بِكَ مِنَ الْجُبْنِ وَالْبُخْلِ، وَأَعُوذُ بِكَ مِنْ غَلَبَةِ الدَّيْنِ وَقَهْرِ الرِّجَالِ
Maksudnya: “
Ya Allah, sesungguhnya aku berlindung kepada-Mu daripada kedukaan dan kesedihan. Aku berlindung kepada-Mu daripada sifat lemah dan malas. Aku berlindung kepada-Mu daripada sifat pengecut dan kedekut. Dan aku berlindung kepada-Mu daripada bebanan hutang dan penindasan manusia.”
Riwayat al-Bukhari (6369), Abu Dawud (1555), al-Tirmizi (3484), al-Nasa’ie (5449) dan al-Baihaqi dalam al-Da’awat al-Kabir (305)
Semoga Allah SWT selamatkan kita daripada hutang yang membelenggu hidup kita dan mampu untuk kita selesaikannya dengan secepat mungkin. Amin.
Bertarikh: 15 Mei 2023 bersamaan 26 Syawal 1444H


#1497: Zikir Nabi SAW dan Para Salaf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Apakah zikir yang diikuti para salaf dan Nabi Muhammad SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
يَا أَيُّهَا الَّذِينَ آمَنُوا اذْكُرُوا اللَّهَ ذِكْرًا كَثِيرًا، وَسَبِّحُوهُ بُكْرَةً وَأَصِيلًا
Maksudnya:
“Wahai orang-orang yang beriman, (untuk bersyukur kepada Allah) ingatlah serta sebutlah nama Allah dengan ingatan serta sebutan yang sebanyak-banyaknya.”
(Surah al-Ahzab: 41-42)
Allah SWT juga berfirman:
 أَلَا بِذِكْرِ اللَّهِ تَطْمَئِنُّ الْقُلُوبُ
Maksudnya:
“Ketahuilah dengan “zikrullah” itu, tenang tenteramlah hati manusia.”
(Surah al-Ra’d: 28)
Berdasarkan persoalan di atas, kami katakan Rasulullah SAW amat menggalakkan kita untuk berzikir begitu juga nas yang kami nyatakan di atas. Kami telah kemukakan pelbagai zikir yang
ma’thur
daripada Rasulullah SAW dalam Kajian Ilmiah kami. Untuk mendapatkannya sila rujuk kepada maktabahalbakri.com
Saya juga telah menguraikan dengan panjang lebar berkenaan dengan fadhilat dan kelebihan zikir dalam syarahan hadith Matan Arab’in Nawawiah iaitu hadith yang ke-50, bermula dari halaman 489 – 511. Sila rujuk untuk mendapat maklumat dan info tambahan.
Berkenaan dengan zikir Rasulullah SAW dan
salafussoleh
 kami dapati ramai para ulama telah mengkaryakan karya yang baik berkenaan dengan zikir dan juga doa Rasulullah SAW termasuklah kitab-kitab hadith bermula dari Sahih Bukhari, Muslim, Abu Dawud, al-Turmuzi, al-Nasaie, Ibnu Majah, Musnad Imam Ahmad, Muwatta’ Imam Malik dan lain-lain lagi.
Antara kitab khusus berkenaan dengan zikir ini ialah:
Al-Azkar
 oleh Imam al-Nawawi
Hisn al-Muslim
 oleh al-Qahtani
‘Amalu al-Yaumi wa al-Lailah
 oleh al-Nasa’i dan lain-lain.
Daripada kitab-kitab tersebut terlalu banyak yang Rasulullah SAW lakukan dan zikir. Walaupun begitu, Rasulullah SAW juga mengikut keadaan dan suasana. Justeru, terdapat banyak kepelbagaian zikir yang diungkapkan oleh Rasulullah SAW. Sebagai contoh apabila turunnya firman Allah SWT:
 فَسَبِّحْ بِحَمْدِ رَبِّكَ وَاسْتَغْفِرْهُ ۚ إِنَّهُ كَانَ تَوَّابًا
Maksudnya: “
Apabila datang pertolongan Allah dan kemenangan (semasa engkau wahai Muhammad berjaya menguasai negeri Makkah).”
(Surah al-Nasr: 3)
Dikatakan Rasulullah SAW sentiasa dilihat berzikir kepada Allah SWT sehingga ke akhir hayatnya. Walaupun dalam keadaan perlahan tetapi sahabat pernah melihat mulutnya bergerak-gerak. Antara zikirnya adalah:
سُبْحَانَكَ اللَّهُمَّ وَبحَمْدِكَ، أَشْهَدُ أَنْ لاَ إِلَهَ إِلاَّ أَنْتَ، أَسْتَغْفِرُكَ وَأَتُوبُ إِلَيْكَ
Maksudnya: “
Maha suci Engkau Ya Allah dan kepujian untuk Engkau, aku bersaksi bahawa tiada Tuhan yang sebenarnya berhak disembah kecuali Engkau. Aku mohon keampunan kepada-Mu dan bertaubat kepada-Mu.
”
Riwayat al-Tirmizi (3433), al-Nasa’i dalam al-Sunan al-Kubra (10330) dan Ahmad (10415)
Akhir kalam, marilah sama-sama kita lazimi zikir dan kita basahi lidah kita dengan zikir dengan sebanyak-banyaknya. Cukuplah sebuah hadith Rasulullah SAW menyebut yang memberi semangat kepada kita untuk zikir. Daripada Abu al-Darda’ R.A, bahawa Rasulullah SAW bersabda:
 أَلاَ أُنَبِّئُكُمْ بِخَيْرِ أَعْمَالِكُمْ وَأَزْكَاهَا عِنْدَ مَلِيكِكُمْ وَأَرْفَعِهَا فِي دَرَجَاتِكُمْ وَخَيْرٌ لَكُمْ مِنْ إِنْفَاقِ الذَّهَبِ وَالْوَرِقِ وَخَيْرٌ لَكُمْ مِنْ أَنْ تَلْقَوْا عَدُوَّكُمْ فَتَضْرِبُوا أَعْنَاقَهُمْ وَيَضْرِبُوا أَعْنَاقَكُمْ؟ قَالُوا: بَلَى. قَالَ : ذِكْرُ اللَّهِ تَعَالَى.
Maksudnya:
“Tidakkah kamu mahu aku tunjukkan kepada kamu akan sebaik-baik amalan? Ia adalah sebaik-baik penyucian di sisi Tuhan kamu dan yang mengangkat darjat kamu dengan begitu tinggi. Dan ia lebih baik daripada kamu memberikan emas dan perak. Ia juga jauh lebih baik daripada kamu apabila berhadapan dengan musuh kamu dengan kamu memancung leher-leher mereka dan mereka memancung leher kamu. Para sahabat berkata: “Ya (kami ingin mengetahuinya wahai Rasulullah!)” Lalu Rasulullah SAW bersabda: “Zikir kepada Allah Ta’ala.
”
Riwayat al-Tirmizi (3377), Ibn Majah (3790), Ahmad (21702), Imam Malik dalam
al-Muwatta’
 (524), al-Hakim dalam
al-Mustadrak
 (1825) dan al-Tabarani dalam
al-Du’a
 (1872). Syeikh Syu’aib al-Arna’ut menyatakan hadith ini sanadnya sahih.
Semoga lidah kita sentiasa zikrullah dan mati kita dalam keadaan zikrullah. Amin.
Bertarikh: 15 Mei 2023 bersamaan 26 Syawal 1444H


#1498: Bersihkan Najis Guna Vakum atau Mop

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Saya ada satu soalan tentang penggunaan vakum/mop yang mempunyai fungsi vakum dan mop lantai. Ada dua tangki, bersih dan kotor. Air bersih akan keluar pada bahagian bawah, manakala berus akan mengutip kotoran dan masuk ke dalam tangki kotor. Adakah ini juga boleh menyucikan najis? Contoh najis kucing, kencing dan sebagainya? Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
إِنَّ اللَّهَ يُحِبُّ التَّوَّابِينَ وَيُحِبُّ الْمُتَطَهِّرِينَ
Maksudnya:
 “
SesungguhNya Allah mengasihi orang-orang yang banyak bertaubat, dan mengasihi orang-orang yang sentiasa mensucikan diri.
”
(Surah al-Baqarah: 222)
Al-Syaukani menyatakan bahawa makna ayat di atas ialah Allah menyukai orang yang bertaubat daripada dosa-dosanya dan mensucikan diri daripada junub dan hadas. (Lihat
Zubdah al-Tafasir min Fath al-Qadir
 oleh al-Asyqar, hlm. 44). Dalam erti kata lain, Allah SWT menyukai para hamba-Nya yang banyak beristighfar dan bertaubat serta yang menyucikan diri dengan menjauhi segala perbuatan keji dan kotor. (Lihat
Tafsir al-Muyassar
, hlm. 35).
Begitu juga Islam sangat mengambil berat dalam hal bersuci dan kebersihan. Apatah lagi, manusia cenderung kepada kebersihan dan secara tabii manusia tidak suka serta menjauhkan diri daripada kekotoran. Oleh sebab Islam adalah agama fitrah, maka secara tabii ia memerintahkan manusia supaya bersuci dan menjaga kebersihan. Nabi SAW pernah bersabda:
الطُّهُورُ شَطْرُ الإِيمَانِ
Maksudnya:
 “
Bersuci itu adalah antara ciri-ciri keimanan
.”
Riwayat Muslim (223)
Pada asasnya, najis terbahagi kepada tiga kategori, iaitu najis
mukhaffafah
, najis
mutawassitah
, dan najis
mughallazah
. Najis
mughallazah
 ialah anjing dan babi serta apa daripadanya. Najis
mukhaffafah
 pula ialah air kencing bayi lelaki yang hanya minum susu ibunya sahaja dan berumur tidak lebih daripada dua tahun. Manakala najis
mutawassitah
 ialah apa yang selain daripada kedua-dua jenis najis yang telah disebutkan seperti seperti air kencing, najis haiwan, darah dan lain-lain. (Lihat
al-Fiqh al-Manhaji
, 1/40-41).
Sebelum menjawab persoalan di atas, kami ingin jelaskan terlebih dahulu bahawa setiap jenis najis tersebut berbeza cara membersihkannya. Mengenai najis
mukhaffafah
, cara menyucikannya adalah dengan dipercikkan air ke atasnya dengan memastikan percikkan tersebut mengenai semua kawasan atau kesan air kencing tersebut. Selain itu, disyaratkan juga bahawa air tersebut mestilah lebih banyak daripada air kencing meskipun tidak mengalir. Penjelasan lanjut mengenainya bolehlah merujuk kepada artikel kami yang bertajuk:
#700 Cara Membersihkan Najis Mukhaffafah.
[1]
Manakala cara membersihkan najis
mughallazah
 pula adalah dengan air sebanyak tujuh kali basuhan, dan salah satu daripadanya dengan air tanah berdasarkan hadith yang sahih serta pendapat dalam mazhab Syafi‘i. Walau bagaimanapun, disunatkan untuk menjadikan basuhan tanah itu sebagai basuhan yang pertama sebagaimana disebutkan oleh Imam al-Nawawi. Akan tetapi jika dia tidak melakukannya, maka menjadikan basuhan tanah itu pada selain daripada basuhan yang ketujuh adalah lebih baik. Walau bagaimanapun, jika dia tetap menjadikan basuhan bersama tanah itu pada basuhan yang ketujuh, ia adalah dibolehkan. Penjelasan lanjut mengenainya bolehlah merujuk kepada artikel kami yang bertajuk:
#820: Cara Membersihkan Jilatan Anjing — Najis Mughallazah.
[2]
Seterusnya, mengenai najis
mutawassitah
, ia terbahagi kepada dua kategori iaitu
hukmiyyah
 (حكمية) dan
‘ainiyyah
 (عينية).
Hukmiyyah
 ialah najis yang tidak kelihatan secara jelas kerana tiada tanda-tanda seperti bau, rasa dan warna. Cara membersihkannya adalah cukup sekadar mengalirkan air pada tempat yang terkena najis tersebut. Manakala
 ‘ainiyyah
pula ialah najis yang kelihatan dan ada sifat-sifatnya sama ada bau, rasa atau warna. Cara membersihkannya adalah dengan air sehingga hilang semua sifat-sifat tersebut — yakni bau, rasa dan warna. Sekiranya najis tersebut dapat dihilangkan bersama sifat-sifatnya dengan sekali basuhan sahaja, ia sudah mencukupi. Akan tetapi disunatkan untuk membasuhnya pada kali kedua dan ketiga.
Begitu juga, sekiranya najis itu tidak dapat dihilangkan dengan sekali basuhan, maka wajib membasuhnya kali kedua. Jika masih lagi belum hilang, wajib membasuhnya buat kali ketiga. Sekiranya najis itu masih belum lagi dapat dihilangkan sifat-sifatnya dengan tiga kali basuhan bersama bahan-bahan bantuan seperti sabun dan lain-lain, maka keadaan ini dinamakan sebagai keadaan yang susah (حالة التعسر). (Lihat
al-Taqrirat al-Sadidah
, hlm. 135).
Habib Hasan al-Kaff telah meringkaskan berkenaan hukum bagi keadaan susah (حالة التعسر) kepada dua, iaitu:
Sekiranya hanya tinggal bau atau warna sahaja, maka hukumnya adalah dikira sebagai suci.
Namun jika yang tinggal adalah bau dan warna, atau yang tinggal itu adalah rasa sahaja, maka wajib membasuhnya bersama bahan bantuan seperti sabun sehingga hilang sifat-sifat tersebut.
Akan tetapi, sekiranya orang yang berkepakaran (
Ahl al-Khibrah
) menyatakan najis tersebut, tidak akan dapat dihilangkan melainkan hanya dengan memotongnya (membuangnya), maka dinamakan bagi keadaan atau situasi ini sebagai situasi yang ada keuzuran (حالة التعذر). Hukumnya, ia termasuk dalam perkara yang dimaafkan dan sah solat dengannya. Walau bagaimanapun, jika dia mampu untuk menghilangkannya pada masa akan datang, wajib untuk dia menghilangkannya. (Lihat
al-Taqrirat al-Sadidah
, hlm. 136).
Penjelasan lanjut mengenai cara membersihkan najis
mutawassitah
 bolehlah merujuk kepada artikel kami yang bertajuk:
#713 Cara Membersihkan Najis Mutawassitah.
[3]
Membersihkan najis menggunakan vakum/mop
Berdasarkan kepada perbahasan dan perbincangan di atas, pada asasnya cara membersihkan najis
mutawassitah
 seperti tahi kucing dan air kencing mestilah dengan air sehingga hilang semua sifat-sifat tersebut — yakni bau, rasa dan warna. Jika vakum atau mop itu mempunyai fungsi untuk mengeluarkan atau menyembur air bersih dan menyedut semula air yang kotor melalui saluran yang berbeza dengan saluran air bersih tadi lalu hilang ‘ain dan sifat-sifat najis
mutawassitah
 tadi, maka benda atau kawasan yang terkena najis tersebut sudah dianggap suci dan bersih daripada najis.
Akan tetapi jika masih lagi berbaki warna atau bau sahaja, maka tidak mengapa dan ia sudah dianggap suci. Namun, sekiranya yang tinggal — yakni berbaki — adalah warna dan bau, atau semata-mata rasa sahaja, maka hendaklah ia dihilangkan semampu mungkin dengan menggunakan bahan-bahan bantuan seperti sabun dan seumpamanya, atau dengan cara menggosoknya sekuat mungkin sehinggalah sifat-sifat yang berbaki tersebut hilang.
Kesimpulannya, penggunaan vakum dan mop boleh membersihkan najis
mutawassitah
 sekiranya ia memenuhi syarat-syarat untuk membersihkannya seperti menggunakan air mutlak dan hilang ‘ain dan sifat-sifat najis sebagaimana yang kami telah bahaskan di atas.
Kami akhiri dengan doa:
اللَّهُمَّ اجْعَلْنِي مِنْ التَّوَّابِينَ ، وَاجْعَلْنِي مِنْ الْمُتَطَهِّرِينَ
Maksudnya: “
Ya Allah, jadikanlah aku termasuk dari kalangan orang-orang yang bertaubat, dan jadikanlah aku termasuk dari kalangan orang-orang yang menyucikan diri.”
Riwayat al-Tirmizi (55)
Semoga Allah SWT memberikan kefahaman yang jelas kepada kita semua dalam beragama. Ameen.
Wallahu a‘lam.
[1]
 Lihat

https://maktabahalbakri.com/700-cara-membersihkan-najis-mukhaffafah/
. Diakses pada 12 Mei 2023.
[2]
 Lihat

https://maktabahalbakri.com/820-cara-membersihkan-jilatan-anjing-najis-mughallazah/
. Diakses pada 12 Mei 2023.
[3]
 Lihat

https://maktabahalbakri.com/713-cara-membersihkan-najis-mutawassitah/
. Diakses pada 12 Mei 2023.
Bertarikh: 15 Mei 2023 bersamaan 26 Syawal 1444H


#1499: Solat Jemaah Terpisah Dengan Tirai Tertutup

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Saya nak tanya soalan mengenai solat jemaah yang terpisah dengan ada penghadang sama ada tirai/dinding/pintu yang bertutup. Adakah sah solat berjemaah tersebut? Terima kasih atas pencerahan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Solat jemaah dari segi syara’ bermaksud menyambungkan solat makmum dengan solat imam iaitu sekurang-kurangnya seorang makmum, maka ia dinamakan solat jemaah dan mendapat pahala berjemaah (Lihat
al-Taqrirat al-Sadidah
, hlm. 289).
Solat berjemaah adalah tuntutan di dalam Islam. Sebahagian mazhab menganggap hukumnya wajib seperti mazhab Hanbali. Dengan sebab itu, terlalu banyak nas yang menggesa kita melakukan soat berjemaah. Antaranya, daripada Abdullah bin ‘Amr R.Anhuma, sabda Nabi SAW:
صَلاَةُ الْجَمَاعَةِ تَفْضُلُ صَلاَةَ الْفَذِّ بِسَبْعٍ وَعِشْرِينَ دَرَجَةً
Maksudnya: “Solat berjemaah lebih baik (afdhal) daripada solat bersendirian dengan dua puluh tujuh kali darjat.”
 Riwayat al-Bukhari (645) dan Muslim (1477)
Imam Al-Nawawi menyebut bahawa sama ada 25 atau 27 bahagian adalah berdasarkan keadaan solat dan orang yang menunaikannya. Ada yang dapat 25 darjat dan ada yang dapat 27 berdasarkan kesempurnaan solatnya dan sejauh mana dia menjaga solat secara berjemaah. (Lihat
al-Majmu’ Syarh Al-Muhazzab
, 4/183)
Berkenaan dengan kedudukan jemaah, syarat antara imam dan  makmum, kami nukilkan di sini apa yang disebut oleh pengarang al-Fiqh al-Manhaji seperti berikut:
Mengikut imam tidak akan terlaksana seperti yang disyariatkan kecuali dengan menyempurnakan beberapa syarat dan tatacara yang dirumuskan seperti berikut:
Pertama
: Makmum tidak boleh mendepani imam
Apabila seseorang makmum telah mendepani imam, maka kedudukannya sebagai makmum adalah batal. Hal ini berdasarkan hadith, sabda Rasulullah SAW:
إِنَّمَا جُعِلَ الإِمَامُ لِيُؤْتَمَّ بِهِ
Maksudnya:
“Dijadikan imam adalah untuk diikuti.”
Riwayat al-Bukhari (657) dan Muslim (411)
Kedua
: Makmum hendaklah mengikut perpindahan imamnya dalam semua rukun
fi’li.
Perbuatan makmum hendaklah terkemudian daripada perbuatan imam tetapi sebelum selesai perbuatan imam tersebut. Adalah makruh bagi makmum terkemudian satu rukun daripada imamnya malah solatnya batal jika ketinggalan dua rukun yang panjang.
Ketiga
: Mengetahui perpindahan rukun fi’li imam
Hal ini sama ada makmum melihat imamnya atau melihat sebahagian daripada saf atau pun mendengar suara muballigh.
Keempat
: Imam dan makmum jangan terpisah oleh jarak yang luas.
Syarat ini adalah apabila kedua-duanya tidak berada di dalam masjid. Tetapi jika sama-sama berada di dalam masjid maka mengikut imam adalah sah walau sejauh mana sekalipun jarak antara kedua-duanya ataupun terlindung oleh dinding-dinding yang boleh dilalui. Apabila kedua-dua imam dan makmum berada di luar masjid atau imam di dalam masjid dan makmum di luarnya, ketika ini disyaratkan jarak antara kedua-duanya tidak terlalu jauh. Penentuan jarak adalah sebagaimana yang berikut:

Apabila imam dan makmum berada di kawasan yang luas seperti tanah lapang dan sebagainya, disyaratkan jarak antara kedua-duanya tidak melebihi 300 hasta
Hashimiy
iaitu kira-kira 150 meter.
Imam dan makmum masing-masing berada di dalam bangunan yang berlainan seperti dua buah rumah atau sebuah rumah dan halamannya. Maka selain daripada syarat yang tersebut di atas, saf daripada satu binaan ke binaan yang lain itu mestilah bersambung sekiranya bangunan yang ada imam di dalamnya itu melencong ke kanan atau ke kiri daripada tempat makmum.
Imam berada di dalam masjid dan sebahagian makmum pula berada di luar masjid, disyaratkan jarak di antara tepi dinding luar masjid dengan tempat berdiri makmum yang terdekat di luar masjid tidak melebihi 300 hasta
hashimiy.
Kelima:
Makmum hendaklah berniat jema’ah atau mengikut imam.
Disyaratkan niat tersebut berserta dengan
takbiratul

ihram
. Seseorang yang meninggalkan niat mengikut imam tetapi masih mengikut semua perpindahan dan perbuatan imam tersebut solatnya batal jika dia ikut menunggu imam agak lama pada anggapan umum. (Lihat
al-Fiqh al-Manhaji,
1/460-464)
Kesimpulan
Menjawab persoalan di atas, kami nyatakan bahawa para ulama’ berselisih pendapat berkenaan hal ini, namun kami cenderung kepada pendapat hukum solat berjemaah tersebut adalah dibolehkan dan sah walapun ada tirai, dinding atau pintu yang bertutup, tetapi dengan syarat:
Makmum mengetahui pergerakan imam
Makmum mendengar bacaan imam sama ada secara langsung atau melalui pembesar suara
Saf antara makmum dengan makmum mestilah tidak dipisahkan dengan jarak yang jauh
Masih lagi ditempat yang sama sepeti dalam masjid atau dewan
Firman Allah SWT:
 وَمَا جَعَلَ عَلَيْكُمْ فِي الدِّينِ مِنْ حَرَجٍ
Maksudnya: “
Dia tidak menjadikan kamu menanggung sesuatu keberatan dan susah payah dalam perkara agama.”
(Surah al-Hajj: 78)
Syeikh Dr. Wahbah al-Zuhaili menyebutkan bahawa ayat ini bermaksud Allah SWT juga sekali-kali tidak menjadikan untukmu kesempitan dan kesulitan dalam agama. Sebaliknya, Dia menjadikannya mudah dan ringan dengan memberikan keringanan (rukhsah) kepadamu seperti boleh qasar dan jamak solat, berbuka ketika berpuasa di bulan Ramadhan bagi orang yang bermusafir dan orang yang sakit, tayammum, boleh memakan bangkai sekiranya keadaan darurat (ada keperluan mendesak) dan lain-lain. (Lihat
al-Tafsir al-Wajiz
, hlm. 342.)
Mengambil semangat
raf’u al-haraj
 (رَفْعُ الْحَرَج) yang menjadi salah satu maqasid dalam agama, maka dalam isu ini, kami berpendapat bahawa hukum solat dengan tirai tertutup adalah dibolehkan. Tambahan pula, pada zaman sekarang, keluasan tanah atau masjid amatlah terhad terutamanya di bandar-bandar besar. Disebabkan itu, banyak masjid yang telah telah dibina dengan 2 atau 3 tingkat, seolah-olah ia hampir terpisah oleh tingkat-tingkat tersebut. Ini yang berlaku di kebanyakan masjid moden pada zaman sekarang ini.
Mudah-mudahan kita menjadi orang yang sentiasa beristiqamah untuk solat di masjid dan akhirnya kita dapat ganjaran sebagaimana yang dijanjikan oleh Rasulullah SAW. Kami akhiri dengan doa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
“Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
(Surah Ibrahim: 40)
Bertarikh: 15 Mei 2023 bersamaan 26 Syawal 1444H


#150 Orang Kaya Terima Wakaf

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah orang kaya boleh menerima sedekah dan wakaf?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Sedeqah bererti pemberian yang padanya dicari pahala daripada Allah SWT.
[1]
Manakala Ibn Manzur memberikan definisi sedekah sebagai apa yang apa yang engkau berikan kerana Allah kepada golongan fakir, iaitu yang memerlukan.
[2]
Terdapat satu hadith yang diriwayatkan daripada Abu Hurairah RA, bahawa Rasulullah SAW bersabda:
إِذَا مَاتَ الإِنْسَانُ انْقَطَعَ عَنْهُ عَمَلُهُ إِلاَّ مِنْ ثَلاَثَةٍ إِلاَّ مِنْ صَدَقَةٍ جَارِيَةٍ أَوْ عِلْمٍ يُنْتَفَعُ بِهِ أَوْ وَلَدٍ صَالِحٍ يَدْعُو لَهُ
Maksudnya:

“Jika seorang manusia mati maka terputuslah daripadanya amalnya kecuali dari tiga perkara; dari sedekah jariah atau ilmu yang diambil manfaatnya atau anak soleh yang mendoakannya.”
[3]
Imam al-Nawawi berkata, maksud sedekah jariah dalam hadis di atas ialah amalan wakaf. Hadis ini juga menjadi dalil sahnya amalan berwakaf serta ganjarannya yang besar.
[4]
Wakaf menurut
Kamus Dewan Edisi Keempat
 ialah sesuatu yang diberikan untuk kegunaan orang ramai atau sesuatu yang diuntukkan bagi keperluan yang berkaitan dengan agama Islam. Sebagai contoh, tanah wakaf ialah tanah yang diuntukkan bagi keperluan agama seperti untuk perkuburan, mendirikan masjid, dan lain-lain.
Wakaf berasal dari bahasa Arab waqf, iaitu nama terbitan (masdar) dari kata kerja waqafa. Ia mempunyai pelbagai makna mengikut tujuan dan penggunaan ayat itu sendiri. Dari segi bahasa, waqf membawa maksud berhenti (السكن), menegah (المنع) dan menahan (الحبس). (Lihat Lisan al-‘Arab, 9/359) Dari segi istilah wakaf adalah menahan benda agar tidak dimiliki serta agar manfaatnya boleh disedekahkan. Maka jadilah pemilikan harta tersebut beralih kepada pemilikan Allah SWT.
[5]
Sayyid Sabiq menyebut wakaf ialah menahan benda yang menjadi milik pewaqaf dan menyedekahkan manfaatnya di jalan Allah SWT.
[6]
Dr. Wahbah al-Zuhayli menyebut, wakaf ialah menahan harta benda yang kekal zatnya serta boleh dimanfaatkan bagi tujuan kebajikan dan ia diserahkan kepada pihak yang telah ditentukan dengan harapan ia dapat mendekatkan diri kepada Allah SWT.
[7]
Mengenai kekayaan, Imam Hassan al-Banna menyatakan  dalam prinsip pertama kesempurnaan Islam ialah umatnya perlu mempunyai kesungguhan dalam mencari rezeki atau berusaha dalam memperolehi kekayaan daripada rezeki Allah SWT.
[8]
Pada asasnya, orang kaya ialah mereka yang tidak layak untuk menerima zakat disebabkan oleh harta yang dimilikinya atau pendapatannya atau kemampuannya memberi nafakah kepada orang lain.
[9]
Namun berbeza dengan konsep wakaf pula
,
syarak membenarkan serta mengharuskan pemberian harta wakaf kepada orang kaya.
[10]
Hal Ini kerana konsep harta wakaf adalah berbeza dengan pengagihan harta zakat yang telah ditetapkan di dalam al-Quran. Ini bermaksud, sekalipun orang kaya tidak boleh menerima zakat, namun mereka berhak untuk menerima harta wakaf.
[11]
Kami datangkan kisah seorang lelaki yang bersedekah sebagaimana hadith panjang yang diriwayatkan oleh Abu Hurairah RA bahawa Rasulullah SAW bersabda:
قَالَ رَجُلٌ لأَتَصَدَّقَنَّ بِصَدَقَةٍ فَخَرَجَ بِصَدَقَتِهِ فَوَضَعَهَا فِي يَدِ سَارِقٍ فَأَصْبَحُوا يَتَحَدَّثُونَ تُصُدِّقَ عَلَى سَارِقٍ. فَقَالَ اللَّهُمَّ لَكَ الْحَمْدُ لأَتَصَدَّقَنَّ بِصَدَقَةٍ فَخَرَجَ بِصَدَقَتِهِ فَوَضَعَهَا فِي يَدَىْ زَانِيَةٍ، فَأَصْبَحُوا يَتَحَدَّثُونَ تُصُدِّقَ اللَّيْلَةَ عَلَى زَانِيَةٍ فَقَالَ اللَّهُمَّ لَكَ الْحَمْدُ عَلَى زَانِيَةٍ، لأَتَصَدَّقَنَّ بِصَدَقَةٍ فَخَرَجَ بِصَدَقَتِهِ فَوَضَعَهَا فِي يَدَىْ غَنِيٍّ فَأَصْبَحُوا يَتَحَدَّثُونَ تُصُدِّقَ عَلَى غَنِيٍّ فَقَالَ اللَّهُمَّ لَكَ الْحَمْدُ، عَلَى سَارِقٍ وَعَلَى زَانِيَةٍ وَعَلَى غَنِيٍّ فَأُتِيَ فَقِيلَ لَهُ أَمَّا صَدَقَتُكَ عَلَى سَارِقٍ فَلَعَلَّهُ أَنْ يَسْتَعِفَّ عَنْ سَرِقَتِهِ، وَأَمَّا الزَّانِيَةُ فَلَعَلَّهَا أَنْ تَسْتَعِفَّ عَنْ زِنَاهَا، وَأَمَّا الْغَنِيُّ فَلَعَلَّهُ يَعْتَبِرُ فَيُنْفِقُ مِمَّا أَعْطَاهُ اللَّهُ
Maksudnya
:
Seorang lelaki berkata bahawa dia ingin bersedekah. Lalu dia pun keluar membawa sedekahnya itu dan diberikan kepada seorang pencuri. Maka orang ramai pun berbual-bual tentang perbuatan sedekah kepada pencuri. Lelaki itu pun berkata : ‘’Segala puji bagi Mu ya Allah aku telah bersedekah.’’ Kemudian lelaki tersebut keluar dan membawa sedekahnya itu lalu diberikan kepada seorang penzina perempuan. Maka orang ramai pun bercakap-cakap tentang hal tersebut dan lelaki itu berkata: ‘’Ya Allah, segala puji bagi-Mu, aku telah bersedekah.’’ Kemudian beliau keluar bersedekah dan memberikannya kepada seorang yang kaya, maka orang ramai pun bercakap-cakap mengenai hal tersebut. Lalu dia berkata: ‘’Bagi-Mu segala pujian ya Allah’’. Kepada pencuri, penzina, dan juga orang kaya. Maka dikatakan kepada lelaki tersebut: ‘’Sedekah kamu kepada pencuri itu mudah-mudahan akan menyebabkan dia berhenti mencuri. Sedekah kepada penzina pula mudah-mudahan menyebabkan dia berhenti dari perbuatan zina. Manakala sedekah kepada orang kaya pula mudah-mudahan dia akan mengambil pengajaran, lalu dia juga turut membelanjakan apa yang telah Allah kurniakan kepadanya.’’
[12]
KESIMPULAN
Kami melihat bahawa golongan kaya ini hanya tidak berhak untuk menerima zakat sahaja, namun
 syarak membenarkan serta mengharuskan pemberian sedekah dan harta wakaf kepada golongan kaya
. Hal ini kerana golongan kaya juga adalah termasuk dalam mereka yang berhak untuk memiliki harta serta dibolehkan bagi mereka untuk menerima sedekah. Justeru, hukum memberi wakaf kepada orang kaya adalah sah dan dibolehkan oleh syarak.
Semoga dengan penjelasan ini memberi kita kefahaman dalam memahami agama Islam dengan lebih baik. Amin.
Wallahua`lam.
Bertarikh 8 November 2021 M bersamaan  3 Rabiul Akhir 1443 H

[1]
 Lihat
al-Ta`rifat
, 1/132
[2]
 Lihat
Lisan al-Arab,
10/196
[3]
 Riwayat Muslim (1631)
[4]
 Lihat
Syarh al-Nawawi ‘ala Sahih Muslim,
 3/89
[5]
 Lihat
al-Ta’rifat
, 1/85
[6]
 Lihat
Fiqh al-Sunnah,
 3/515
[7]
 Lihat
al-Fiqh al-Islami wa Adillatuh
, 8/155
[8]
 Lihat
al-Nahj al-Mubin li Syarh al-Usul al-‘Isyrin
, hlm. 33
[9]
 Lihat
al-Fiqh al-Manhaji
, 3/206
[10]
 Lihat
al-Fiqh al-Manhaji
, 3/204
[11]
 Lihat
Mughni al-Muhtaj,
 3/513
[12]
 Riwayat Al-Bukhari (1421)